LIGJ
Nr. 50/2014

PËR DISA NDRYSHIME DHE SHTESA NË LIGJIN NR. 9482, DATË 3.4.2006, “PËR LEGALIZIMIN, URBANIZIMIN DHE INTEGRIMIN E NDËRTIMEVE PA LEJE”, 
TË NDRYSHUAR

Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Në ligjin nr. 9482, datë 3.4.2006, “Për legalizimin, urbanizimin dhe integrimin e ndërtimeve pa leje”, të ndryshuar, bëhen këto ndryshime dhe shtesa: 

Neni 1

Në nenin 1, pika 2 ndryshohet si më poshtë:
“2. Kalimin e pronësisë së parcelës ndërtimore, ku është ngritur ndërtimi pa leje, sipas përcaktimeve të këtij ligji.”.
Neni 2

Neni 2 ndryshohet si më poshtë:

“Neni 2
Fusha e zbatimit

1. Ky ligj zbatohet për objektet e ndërtuara pa leje deri më 15.1.2009, me funksione banimi, veprimtari ekonomike apo funksione të tjera social-kulturore, dhe që disponohen nga individë apo persona juridikë të regjistruar, përfshirë dhe ndërtimet pa leje, për të cilat subjektet nuk kanë kryer procedurën e vetëdeklarimit për legalizim, sipas afateve të përcaktuara në këtë ligj. 
2. Fusha e zbatimit të këtij ligji shtrihet edhe për ndërtimet pa leje, të ngritura pas datës së përcaktuar në pikën 1 të këtij neni, deri në datën e hyrjes në fuqi të këtij ligji, me kushtin që ato të jenë të ngritura në truall në pronësi të personit posedues të ndërtimit pa leje, si dhe procedura e legalizimit të mos kërkojë kalimin e së drejtës së pronësisë mbi truallin. 
3. Objektet ndihmëse në shërbim të ndërtimeve pa leje legalizohen vetëm në qoftë se janë ngritur brenda sipërfaqes së parcelës ndërtimore. 
4. Të gjitha ndërtimet e tjera pa leje, të cilat nuk u përgjigjen kushteve të përcaktuara në pikat 1, 2 dhe 3 të këtij neni, trajtohen në përputhje me dispozitat e ligjit nr. 9780, datë 6.7.2007, “Për inspektimin e ndërtimit, të ndryshuar.”. 

Neni 3

Në nenin 3, shkronja “a” ndryshohet si më poshtë:
a) “Ndërtim pa leje” është objekti, për të cilin është përfunduar karabinaja, i destinuar për banim, veprimtari ekonomike dhe/ose funksione të tjera, (si, për shembull, social-kulturor, arsim, shëndetësi e të tjera të këtij lloji), për të cilin nuk janë respektuar procedurat e përcaktuara në kuadrin ligjor në fuqi për planifikimin e territorit.
Në ndërtimet pa leje bëjnë pjesë edhe tejkalimet dhe shtesat informale të objekteve të ndërtuara me leje brenda vendbanimeve formale nga subjekte, persona fizikë dhe juridikë, privatë, për qëllime shitblerjeje dhe/ose qiradhënieje (banesa, zyra, dyqane, punishte, parkim etj.) ose për vete.”.

Neni 4

Neni 15 shfuqizohet.

Neni 5

Neni 15/1 ndryshohet si më poshtë:
 
“Neni 15/1
Kompensimi i pronarëve mbi sipërfaqet takuese pronë private, që preken nga ndërtimet pa leje

1. Kur parcela ndërtimore e objektit pa leje është e regjistruar në Zyrën e Regjistrimit të Pasurive të Paluajtshme, në emër të subjekteve pronarë joposedues të ndërtimit, masa dhe vlera e kompensimit mbi sipërfaqet takuese pronë private që preken nga objekti miratohet me vendim të Këshillit të Ministrave.
2. Në rastet kur parcela ndërtimore, objekt kompensimi, ka kaluar në pronësi të njësive të qeverisjes vendore, sipas ligjit nr. 8744, datë 22.2.2001, “Për transferimin e pronave të paluajtshme publike të shtetit në njësitë e qeverisjes vendore”, të ndryshuar, ALUIZNI, përpara se të kryejë procedurat e kalimit të pronësisë dhe kompensimit, duhet të kërkojë miratimin e njësisë së qeverisjes vendore përkatëse.
3. Për efekt të përllogaritjes së masës së kompensimit, sipërfaqja trajtohet si truall dhe çmimi përcaktohet në bazë të vlerës së pronës të miratuar me vendim të Këshillit të Ministrave. Shpërndarja e fondit të kompensimit kryhet në përputhje me ligjin nr. 10 239, datë 25.2.2010, “Për krijimin e fondit special të kompensimit të pronave”, të ndryshuar.”.

Neni 6

Neni 17 ndryshohet si më poshtë:



“Neni 17 
Kalimi i së drejtës së pronësisë dhe mënyra e pagesës së parcelës ndërtimore

1. Kalimi i së drejtës së pronësisë mbi parcelën ndërtimore të objektit pa leje bëhet sipas dispozitave të Kodit Civil. Sipërfaqja e parcelës, për të cilën miratohet kalimi i së drejtës së pronësisë, nuk mund të jetë më e madhe se trefishi i sipërfaqes së bazës së ndërtimit dhe për ndërtimet pa leje me funksion banimi jo më shumë se 500 m². Sipërfaqet mbi masat e përcaktuara në këtë pikë, të cilat, për shkak të përmasave ose konfiguracionit nuk mund të shfrytëzohen më vete për ndërtim, i shiten poseduesit të ndërtimit pa leje sipas vlerës së pronës, të miratuar me vendim të Këshillit të Ministrave, vetëm nëse ka shprehur më parë vullnetin, nëpërmjet një kërkese me shkrim. 
Këshilli i Ministrave miraton listën e poseduesve të objekteve pa leje dhe sipërfaqet e parcelave ndërtimore, për të cilat ngarkon ALUIZNI-n të lidhë kontratën e kalimit të së drejtës së pronësisë.
2. Çmimi i shitjes së parcelës ndërtimore për ndërtimet pa leje me funksion social-ekonomik është ai i përcaktuar në bazë të vlerës së pronës, të miratuar me vendim të Këshillit të Ministrave.
3. Funksioni i ndërtimit pa leje përcaktohet sipas evidentimit në terren nga institucioni që kryen këto procedura.
4. Pagesa e vlerës së parcelës ndërtimore bëhet në lekë, në vlerë të plotë monetare dhe me bono privatizimi. Taksat, tatimet dhe detyrimet e tjera financiare, që lidhen me kalimin e së drejtës së pronësisë, bëhen vetëm në lekë.
Bonot e privatizimit, të përfituara nga ish-të përndjekurit politikë dhe nga subjektet e tjera gjatë procesit të privatizimit të pronës shtetërore, kanë të njëjtin trajtim me bonot e tjera të privatizimit.
5. Vlera e parcelës ndërtimore që i shitet poseduesit të ndërtimit pa leje paguhet menjëherë në momentin e njoftimit me shkrim nga ALUIZNI, duke përfituar reduktim të vlerës.
Për ndërtimet pa leje me funksion banimi, kur subjekti është në kushtet e paaftësisë paguese, Këshilli i Ministrave, në varësi të rasteve të deklaruara, përcakton mënyrat alternative dhe procedurat për shlyerjen e vlerës së parcelës.
6. Çmimi favorizues i shitjes së parcelës ndërtimore për ndërtimet pa leje me funksion banimi dhe të përzier (social-ekonomik dhe banimi); kategoritë e subjekteve që përfitojnë falje të pagesës; përqindjet e përdorimit të bonove të privatizimit;  rregullat e hollësishme për mënyrën dhe llogaritjen e afateve të pagimit e reduktimin e pagesës së vlerës së parcelës ndërtimore përcaktohen me vendim të Këshillit të Ministrave.”.

Neni 7

Nenet 17/1,18,19, 20, 21 dhe 22 shfuqizohen.

Neni 8

Neni 23 ndryshohet si më poshtë: 

“Neni 23
Taksa e ndikimit në infrastrukturë

Taksa vendore e ndikimit në infrastrukturë llogaritet dhe arkëtohet nga njësitë e qeverisjes vendore, në përputhje me pikën 2/1, të nenit 27, të ligjit nr. 9632, datë 30.10.2006, “Për sistemin e taksave vendore”, të ndryshuar.”.
Neni 9

Neni 25 ndryshohet si më poshtë:
 
“Neni 25
Rastet kur subjekti posedon më shumë se një ndërtim pa leje

1. Në rast se një subjekt posedon më shumë se një ndërtim pa leje, atëherë ai ka të drejtë të zgjedhë se për cilin objekt do të përfitojë kalimin në pronësi të parcelës ndërtimore dhe legalizimin sipas çmimit, taksës së ndikimit në infrastrukturë dhe tarifës së shërbimit të legalizimit. 
2. Për ndërtimet e tjera zbatohet çmimi i përcaktuar në bazë të hartës së vlerës së pronës, të miratuar me vendim të Këshillit të Ministrave, taksa e ndikimit në infrastrukturë, sipas masës në fuqi dhe tarifa e shërbimit, pavarësisht nga kategorizimi i funksionit të objekteve apo sipërfaqja e parcelës ndërtimore.
3. Deklarata noteriale për heqjen dorë nga ushtrimi i së drejtës për parcelën ndërtimore për këtë subjekt nuk do të sjellë më pas asnjë pasojë dhe subjekti trajtohet sipas pikës 1 të këtij neni.”.

Neni 10

Në nenin 27 bëhen këto ndryshime:
1. Në shkronjën “a” fjalët “të lëshuar nga njësia e qeverisjes vendore” shfuqizohen.
2. Në fund të shkronjës “d” shtohet fjalia me këtë përmbajtje:
“Për të gjitha shtesat e realizuara në objektet e ndërtuara me leje para vitit 1993, vërtetimin ose certifikatën e pronësisë për objektin e ndërtuar me leje, apartamentin ose njësinë e shërbimit;”.
3. Shkronja “e” ndryshohet si më poshtë:
“e) akt-ekspertizë nga një ekspert ose ent i licencuar për qëndrueshmërinë konstruktive të objektit, për ndërtimet me lartësi mbi 4 kate;”.
4. Shkronja “f” shfuqizohet.
5. Paragrafi i fundit ndryshohet si më poshtë:

“Poseduesi i ndërtimit pa leje, për dokumentacionin e mësipërm, paguan tarifën e shërbimit. Përjashtim nga ky rregull bëhet vetëm për ndërtimet me funksion banimi, për të cilat vlera e tarifës së shërbimit përballohet nga Buxheti i Shtetit.”.
Neni 11

Në nenin 28 fjalët “paraqitja e kërkesës” zëvendësohen me fjalët “përfundimi i procedurave administrative”.

Neni 12

Neni 29 ndryshohet si më poshtë: 

“Neni 29
Dokumentacioni për regjistrimin e objektit në ZRPP

Leja e legalizimit dhe dokumentacioni shoqërues përcillen nga ALUIZNI për regjistrim, sipas përcaktimeve të nenit 49, të ligjit nr. 33/2012,“Për regjistrimin e pasurive të paluajtshme””. 

Neni 13

Në nenin 30 bëhen ndryshimi dhe shtesa e mëposhtme:
1. Pika 2/1 ndryshohet si më poshtë:
“2/1. Përcaktimet e këtij neni zbatohen edhe në rastin kur subjekti apo njëri prej subjekteve që disponojnë ndërtimin me funksion banimi nuk shlyejnë detyrimet financiare të parashikuara në ligj për vlerën e parcelës ndërtimore të objektit pa leje. Në këtë rast, për pasurinë ose pjesën takuese të subjektit debitor, regjistrimi bëhet sipas shkronjës “a”, të nenit 54, “Regjistrimi i hipotekës ligjore”, të ligjit nr. 33/2012, “Për regjistrimin e pasurive të paluajtshme.”. 
2. Në fund të nenit shtohet një paragraf me këtë përmbajtje:
“Rregullat e hollësishme, kufizimet dhe procedurat që zbatohen për efekt të regjistrimit të pasurive të legalizuara përcaktohen me vendim të Këshillit të Ministrave.”.

Neni 14

Neni 32 ndryshohet si më poshtë:

“Neni 32
Ndarja e të ardhurave të arkëtuara nga legalizimi i ndërtimeve pa leje 

1. Të ardhurat e arkëtuara nga kalimi i së drejtës së pronësisë të parcelës ndërtimore ndahen:
a) 70 për qind në fondin e kompensimit të pronave, sipas përcaktimeve të ligjit nr. 10 239 datë 25.2.2010, “Për krijimin e fondit special të kompensimit të pronave”, të ndryshuar;
b) 30 për qind në Buxhetin e Shtetit, për përballimin e shpenzimeve të tarifës së shërbimit, për evidentimin në terren dhe përgatitjen e dokumentacionit për legalizimin e ndërtimeve pa leje me funksion banimi.
2. Të ardhurat e arkëtuara nga pagesa e tarifës së shërbimit për ndërtimet pa leje me funksion social-ekonomik, si dhe çdo penalitet tjetër, i cili shoqëron procesin e legalizimit, përdoren nga ALUIZNI në përputhje me legjislacionin në fuqi.
3. Mënyra e mbledhjes së këtyre të ardhurave, vlera e tarifës së shërbimit dhe administrimi i saj përcaktohen me vendim të Këshillit të Ministrave.”.

Neni 15

Neni 33 ndryshohet si më poshtë:

“Neni 33
Dispozitë detyruese

Mosplotësimi nga subjekti i dokumentacionit përkatës, sipas përcaktimeve të këtij ligji, sjell përjashtimin nga procesi i legalizimit, urbanizimit dhe integrimit të ndërtimeve informale.”.

Neni 16

Në nenin 34, emërtimi “Komiteti Shtetëror i Kthimit dhe Kompensimit të Pronave” zëvendësohet me emërtimin “Institucioni shtetëror përgjegjës për kthimin dhe kompensimin e pronës”.

Neni 17

Neni 35 ndryshohet si më poshtë:

“Neni 35
Trajtim i veçantë 

1. Ndërtimet pa leje të ngritura mbi troje private të të tretëve, kur planet e përgjithshme vendore dhe/ose planet e detajuara vendore parashikojnë ndërtime mbi 6 kate nga niveli zero, nuk i nënshtrohen procedurave për legalizim. 
2. Për këto ndërtime veprohet si më poshtë:
a) Statusi i parcelës ndërtimore nuk ndryshon deri në momentin e zhvillimit të pronës (parcelës ndërtimore), sipas planit të përgjithshëm vendor dhe/ose planit të detajuar vendor të miratuar dhe ndërtimi pa leje, deri në këtë moment, shfrytëzohet nga subjekti posedues.
b) Pronari i truallit dhe/ose investitori dhe poseduesi i ndërtimit pa leje duhet të lidhin marrëveshje noteriale, e cila të përcaktojë vendosjen në dispozicion të poseduesit të pasurisë së paluajtshme ndërtimore, në çastin e përfundimit të objektit. Në asnjë rast, sipërfaqja ndërtimore që do të vihet në dispozicion, nuk mund të jetë më e vogël se sipërfaqja e përcaktuar për strehimin e familjeve të pastreha, sipas normave ligjore në fuqi për këtë kategori. Marrëveshja noteriale dorëzohet pranë autoritetit përgjegjës dhe ALUIZNI-t, që në momentin e paraqitjes së kërkesës për leje zhvillimi të pronës.
 
c) Në rastin kur marrëveshja, sipas shkronjës “b”, të kësaj pike, nuk arrihet, pronari i truallit dhe/ose investitori detyrohet të sistemojë me banesë, familjen që posedon ndërtimin pa leje, sipas afateve dhe procedurave të përcaktuara në ligjin nr. 9232, datë 13.5.2004, “Për programet sociale për strehimin e banorëve të zonave urbane”, të ndryshuar.”.

Neni 18

Pas nenit 36 shtohet neni 36/1 me këtë përmbajtje:

“Neni 36/1
Rregullim i veçantë për shtesat anësore dhe/ose shtesa  kati dhe plotësimi i bazës së të dhënave

Në rastin e objekteve me leje ndërtimi, apo të ngritura përpara vitit 1993, tek të cilat janë kryer shtesa anësore dhe/ose shtesa kati, përfshirja në procesin e legalizimit të subjekteve poseduese të tyre, bëhet me kërkesë, me kushtin që njëri nga subjektet poseduese të ketë aplikuar për legalizim, në përputhje me afatet dhe procedurat e përcaktuara në këtë ligj.”.

Neni 19

Neni 38/1 ndryshohet si më poshtë: 

“Neni 38/1
Legalizimi i ndërtimeve pa leje të ngritura brenda vijës turistike të miratuar

Ndërtimet pa leje, të ngritura brenda kufirit të vijës turistike, u nënshtrohen procedurave të parashikuara në këtë ligj, sipas kritereve të përcaktuara në instrumentet e planifikimit, të miratuara sipas legjislacionit në fuqi për planifikimin e territorit.”.

Neni 20

Neni 39 ndryshohet si më poshtë: 

“Neni 39
Përjashtimi nga legalizimi

Ndërtimet pa leje, shtesat anësore dhe/ose në lartësi në ndërtimet me leje që, në bazë të akteve ligjore e nënligjore në fuqi, cenojnë veprat kryesore të infrastrukturës publike, akset rrugore kombëtare, territorin e institucioneve publike, integritetin e monumenteve të kulturës nuk legalizohen.
Kriteret, procedurat dhe dokumentacioni i zbatueshëm për të kualifikuar ndërtimet pa leje, shtesat anësore dhe/ose në lartësi, në ndërtimet me leje, përcaktohen me vendim të Këshillit të Ministrave.”.

Neni 21

Neni 41  shfuqizohet.
Neni 22

Neni 43 ndryshohet si më poshtë: 

“Neni 43 
Penalitetet për legalizimin e shtesave të subjektit ndërtues 

1. Subjektet, shoqëri ndërtuese dhe/ose investitorë, që kanë kryer shtesa anësore apo në lartësi tej lejes së ndërtimit, si dhe ndryshim të funksionit të hapësirave, me qëllim kalimin e së drejtës së pronësisë apo qiradhënien, paguajnë për efekt të legalizimit, për llogari të ALUIZNI-t, këto penalitete: 
a) 2 për qind të çmimit minimal fiskal, për çdo m² sipërfaqe banimi; 
b) 5 për qind të çmimit minimal fiskal, për çdo m² sipërfaqe që shfrytëzohet për veprimtari social-ekonomike; 
c) 10 për qind të çmimit minimal fiskal, për çdo m² sipërfaqe që është bërë ndryshim destinacioni. 
2. Çmimi minimal fiskal dhe vlera e tregut, në kuptim të pikës 1 të këtij neni, përcaktohet me vendim të Këshillit të Ministrave.”.
Neni 23

Pas nenit 43 shtohet neni 43/1 me këtë përmbajtje:

Neni 43/1

1. Për subjektet ndërtuese, që janë në kushtet e nenit 99, të ligjit nr. 9901, datë 14.4.2008, “Për shoqëritë tregtare”, të ndryshuar, apo që nuk plotësojnë dokumentacionin e përcaktuar në këtë ligj, procedurat për dhënien e lejes së legalizimit vijojnë me poseduesit e ndërtimit pa leje, shtesës anësore dhe/ose në lartësi.
Këshilli i Ministrave, rast pas rasti, përcakton procedurat e veçanta të legalizimit, në favor të subjekteve të përcaktuara në këtë pikë, si dhe rregullat për përfundimin e procedurës nga subjektet dhe/ose shoqëritë ndërtuese që nuk plotësojnë dokumentacionin përkatës. 
2. Për subjektet, shoqëritë ndërtuese dhe/ose  investitorët, detyrimi për pagesën e penaliteteve, sipas nenit 43, të këtij ligji, nuk shuhet. Ky detyrim mblidhet nga organet tatimore, në përputhje me kuadrin ligjor në fuqi.”.
Neni 24

Neni 45/1 ndryshohet si më poshtë:

“Neni 45/1
Dispozita kalimtare

1. Për ndërtimet pa leje, të ngritura sipas përcaktimeve të pikave 1 dhe 2, të nenit 2, të këtij ligji, ALUIZNI kryen evidentimin faktik të situatës ndërtimore në terren. Në funksion të kësaj procedure përdoret harta vektor dhe ortofoto e përftuar nga imazhi satelitor, që disponohet nga autoriteti shtetëror përgjegjës. 
Rregullat e hollësishme, sipas pikës 1 të këtij neni, si dhe përcaktimi i periudhës  kohore, brenda së cilës janë ndërtuar objekte pa leje, bëhen me vendim të Këshillit të Ministrave.
2. Vetëdeklarimet për legalizim, të bëra pranë njësive të qeverisjes vendore, sipas nenit 7, të këtij ligji, përfshirë dhe ato që kanë mangësi në elementet e formës, si dhe kërkesat për legalizim, të depozituara sipas ligjit nr. 141/2013, “Për disa ndryshime dhe shtesa në ligjin nr. 9482, datë 3.4.2006, “Për legalizimin, urbanizimin dhe integrimin e ndërtimeve pa leje”, të ndryshuar, konsiderohen të mirëqena.”.

Neni 25

Ngarkohet Këshilli i Ministrave që, brenda tre muajve nga hyrja në fuqi e këtij ligji, të nxjerrë aktet nënligjore në përputhje me nenet 6, 13, 14, 20, 22, 23 dhe 24 të tij.

Neni 26

Kudo në ligj emërtimi “KRTRRSH” zëvendësohet me emërtimin “KKT”; fjalët “vijë e verdhë” zëvendësohen me fjalët “brenda territorit administrativ të njësisë së qeverisjes vendore”; dhe emërtimi “KRRT” zëvendësohet me fjalët “autoriteti vendor i planifikimit”.

Neni 27

Ky ligj hyn në fuqi 15 ditë pas botimit në Fletoren Zyrtare.
Kryetari
Ilir Meta
Miratuar në datën 15.5.2014

Vendim
Nr. 294, datë 14.5.2014

Për rishpërndarje fondesh në buxhetin e vitit 2014, MIRATUAR për NJËSITË e qeverisjes qendrore

Në mbështetje të nenit 100 të Kushtetutës, të shkronjës “a”, të nenit 44, të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar, dhe të nenit 17, të ligjit nr. 185/2013, “Për buxhetin e vitit 2014”, me propozimin e ministrit të Zhvillimit Urban dhe Turizmit, Këshilli i Ministrave

Vendosi:

1. Ministrisë së Zhvillimit Urban dhe Turizmit, në buxhetin e miratuar për vitin 2014, t’i shtohet fondi prej 165 milionë lekësh, përkatësisht:
a) Në programin “Planifikimi urban dhe strehimi”, për Inspektoratin Ndërtimor Urbanistik Kombëtar, në zërin “Investime” t’i shtohet fondi prej 162 milionë lekësh, me qëllim blerjen e mjeteve të rënda;
b) Në programin “Planifikim, menaxhim, administrim”, për Agjencinë Kombëtare të Bregdetit, në zërin “Mallra dhe shërbime”, t’i shtohet fondi prej 3 milionë lekësh, me qëllim prodhimin e veshjeve për vullnetarët dhe të fletëpalosjeve.
2. Ministrisë së Mbrojtjes, në buxhetin e miratuar për vitin 2014, në programin “Forcat e luftimit”, artikulli 602, reparti ushtarak 1001, Forca Tokësore, t’i shtohet fondi prej 30 milionë lekësh, me qëllim mbulimin e shpenzimeve me ushqim dhe fjetje, karburant dhe shpenzime transporti, si dhe nukle sanitare dhe tualete portabël për Forcat e Armatosura.
3. Fondi shtesë prej 195 milionë lekësh të përballohet nga pakësimi i fondeve buxhetore të institucioneve për shpenzimet kapitale dhe korrente, për vitin 2014, sipas tabelës nr. 1, bashkëlidhur këtij vendimi.
4. Ngarkohen Ministria e Zhvillimit Urban dhe Turizmit, Ministria e Mbrojtjes, Ministria e Financave, Inspektorati Ndërtimor Urbanistik Kombëtar dhe Agjencia Kombëtare e Bregdetit për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.
Kryeministri
Edi Rama

UDHËZIM
Nr. 4, datë 27.5.2014

MBI KËRKESAT TEKNIKE DHE STANDARDET E OPERIMIT TË OFIÇINËS (QENDRËS TEKNIKE) SË AUTORIZUAR TË TAHOGRAFIT

Në mbështetje të pikës 4, të nenit 102, të Kushtetutës, nenit 177, të ligjit nr. 8378, datë 22.7.1998, “Kodi Rrugor i Republikës së Shqipërisë”, të ndryshuar, ligjit nr. 10 211, datë 23.12.2009, “Për miratimin e aktit normativ, me fuqinë e ligjit nr. 9, datë 11.12.2009, të Këshillit të Ministrave, “Për mënyrën e funksionimit dhe burimet e financimit të sistemit të tahografit dixhital në Shqipëri””, vendimit të Këshillit të Ministrave nr. 1054, datë 22.12.2010, “Për miratimin e rregullores mbi pajisjet e regjistrimit në transportin rrugor”, ministri i Transportit dhe Infrastrukturës 

UDHËZON:
KAPITULLI I

Neni 1
Qëllimi dhe shtrirja e udhëzimit

a) Marrëveshja evropiane “Për punën e ekuipazheve të mjeteve të përfshira në transportin ndërkombëtar rrugor AETR”, miratuar me ligjin nr. 9514, datë 18.4.2006, kërkojnë nga shtetet anëtare të BE-së miratimin e ofiçinave, të cilat instalojnë, inspektojnë dhe riparojnë pajisjen regjistruese, të njohur si tahograf.
b) Në legjislacionin shqiptar, vendimi i Këshillit të Ministrave nr. 1054, datë 22.12.2010, ngarkon ministrinë që mbulon transportin për nxjerrjen e këtij udhëzimi, për kërkesat teknike dhe standardet e operimit, të cilat duhet të plotësohen nga ofiçina e autorizuar e tahografit. 
c) Kërkesat e vendosura në këtë udhëzim përcaktojnë kushtet e miratimit të ofiçinave të tahografit, që duhet të plotësohen gjatë gjithë kohës nga ofiçinat dhe stafet e tyre, kur drejtojnë operacionet e punës në tahograf. Udhëzimi dhe manualet duhet të mbahen në përdorim nga stafi i ofiçinave të miratuara gjatë punës, për të qenë në dijeni me kërkesat që duhet të plotësohen prej tyre, që në rast të kundërt, janë subjekt i veprimeve disiplinore në përputhje me këtë udhëzim.
Neni 2
Përkufizime

a) “Autoriteti kompetent” nënkupton autoritetin që lëshon autorizimin për miratimin e ofiçinës.
b) “Aktivizimi” nënkupton procesin ku pajisja regjistruese bëhet plotësisht në gjendje pune dhe kryen të gjitha funksionet, përfshirë edhe funksionet e sigurisë.
Aktivizimi i pajisjes regjistruese kërkon përdorimin e kartës së ofiçinës dhe futjen e kodit PIN të saj.
c) “Fletë regjistrimi” nënkupton një shirit ose disk të përcaktuar për të pranuar dhe ruajtur të dhëna të regjistruara, për t’u vendosur në pajisjen e regjistrimit analog, dhe në të cilën mekanizmi i shënimit të këtij të fundit përshkruan një regjistrim të vazhdueshëm të informacionit që duhet regjistruar.
d) “Heqja” nënkupton heqjen e tahografit nga një mjet për qëllime të riparimit ose zëvendësimit.
e) “Instalimi” nënkupton montimin e pajisjes regjistruese (ose të një prej komponentëve të saj) në mjet.
f) “Inspektimi” nënkupton inspektimin që kryhet në sistemin e tahografit, për të siguruar pajisjen e rregullt dhe funksionimin e sistemit dhe për të siguruar kalibrimin korrekt të saj, vulosjen dhe vendosjen e një pllake kalibrimi.
g) “Kalibrimi” në tahografët analogë: nënkupton vendosjen e parametrave operues të tahografit brenda tolerancave të specifikuara në apendiksin 1 të aneksit të AETR-së; në tahografët dixhitalë: nënkupton përditësimin ose konfirmimin e parametrave të mjetit që mbahen në memorien e pajisjes regjistruese. Parametrat e mjetit përfshijnë identifikimin e mjetit (NIM, NRM dhe vendin e regjistrimit) dhe karakteristikat e mjetit (w, k, l, vlera e shpejtësisë së lejuar, vlera aktuale e odometrit, koha aktuale UTC).
h) “Kontrollet/inspektimet” kryerja e operacioneve të caktuara që sigurojnë funksionet, siç duhet të pajisjes regjistruese dhe rregullimet korresponduese të saj me karakteristikat e mjetit.
i) “Karta e ofiçinës” nënkupton një kartë tahografi dixhital e lëshuar për prodhuesin e pajisjes së regjistrimit, teknikun, prodhuesin e mjetit ose qendrat teknike për tahografin, të miratuara nga autoriteti kompetent.
Karta e ofiçinës identifikon mbajtësin e kartës dhe lejon testimin, kalibrimin dhe/ose transferimin nga pajisja e regjistrimit.
j) “Koeficienti karakteristik i mjetit” nënkupton karakteristikën numerike që jep vlerën e sinjalit në dalje, të lëshuar nga pjesa e mjetit që e lidh atë me pajisjen regjistruese (boshti në dalje të kutisë së shpejtësisë), kur mjeti përshkon një distancë prej një kilometër të matur në kushte normale të testit standard. Koeficienti karakteristik shprehet në impulse për kilometër (w = ... imp/km) ose në rrotullime për kilometër (w = … rrot/km).
k) “Konstantja e pajisjes regjistruese” nënkupton karakteristikën numerike që jep vlerën e sinjaleve të futura, të kërkuara për të treguar dhe regjistruar një distancë të përshkruar për një kilometër, kjo konstante duhet të shprehet në impulse për kilometër (k = ... imp/km) ose në rrotullime për kilometër (k = … rrot/km).
l)  “Kontrollori i cilësisë” nënkupton personin e punësuar në qendrën teknike ose të kontraktuar prej saj për të kryer kontrollet që lidhen me procedurat e administrimit, implementimit të një sistemi të përshtatshëm kontrolli cilësie brenda qendrës dhe që ka minimumin e trajnimit të nivelit të teknikëve të certifikuar.
m) “Njësia e mjetit (NJM)” nënkupton pajisjen e regjistrimit me përjashtim të sensorit të lëvizjes dhe kabllon që lidh sensorin e lëvizjes. Njësia e mjetit mund ose të jetë një njësi unike ose e përbërë nga disa njësi në mjet, me kusht që ajo të përputhet me kërkesat e sigurisë sipas apendiksit 1B të aneksit të marrëveshjes AETR.
n) “Ofiçina e tahografit” (më poshtë referuar edhe si “qendra teknike”) nënkupton një person, entitet ose organizatë e miratuar, e cila drejton instalimin, aktivizimin, inspektimin, kontrollet, kalibrimin dhe plumbosjen e pajisjes së regjistrimit, fiksimet e pllakave kalibruese dhe lëshimin e certifikatës në përputhje me kërkesat e AETR-së dhe kërkesat e legjislacionit të Shqipërisë.
o) “Operacione teknike” nënkupton të gjitha veprimtaritë që kërkohen të kryhen nga qendra teknike e miratuar, për qëllime të instalimit, aktivizimit, inspektimit, kontrollit, kalibrimit, vulosjes, riparimit, heqjes dhe transferimit të të dhënave të tahografit, së bashku me regjistrimin e veprimtarive të tilla dhe lëshimin e dokumentacionit të kërkuar, pllakave dhe certifikatave.
p) “Pajisje regjistrimi” (më poshtë referuar edhe si “tahograf”) nënkupton pajisjen e destinuar për instalimin në mjetet rrugore për të treguar, regjistruar dhe magazinuar (ruajtur) automatikisht dhe gjysëmautomatikisht detaje të lëvizjes së këtyre mjeteve dhe disa nga periudhat e punës së drejtuesve të tyre; në përputhje me kërkesat e vendosura në apendiksin 1 (analog) dhe 1B (dixhital) të aneksit të marrëveshjes AETR. Pajisja regjistruese nënkupton gjithë sistemin (njësinë e mjetit, kokën e tahografit dhe sensorin e lëvizjes).
q) “Perimetri efektiv i gomave në rrota” nënkupton mesataren e distancës së përshkruar nga secila prej rrotave që vë në lëvizje mjetin në rrugë gjatë një rrotullimi të plotë. Masa e këtyre distancave do të matet sipas kushteve të testit standard dhe është e shprehur në formën “l = ... mm”. Prodhuesit e mjeteve mund të zëvendësojnë masat e këtyre distancave me një llogaritje teorike, e cila merr në llogaritje shpërndarjen e peshës në akse, mjetin e pangarkuar në kushte normale operimi.
r) “Riparimi” nënkupton çdo riparim të një komponenti kryesor të pajisjes regjistruese, që kërkon ndërprerjen e fuqisë së instaluar, ose stakimin nga komponentët e tjerë të pajisjes regjistruese, ose hapjen e saj.
Neni 3
Papajtueshmëritë e qendrave teknike

Titullari i qendrës teknike, ortakët ose drejtuesit dhe personeli i tij, nuk duhet të marrin pjesë në operacionet e transportit rrugor.
Neni 4
Subjektet të cilat mund të autorizohen si qendra teknike

Kërkesa për autorizim si qendër teknike e miratuar përbëhet nga formulari i plotësuar i aplikimit, sipas aneksit 6 dhe dokumentet shoqëruese përkatëse sipas këtij udhëzimi.
Aplikimi bëhet për një miratim të ri, për një klasë shtesë të tahografëve (analogë ose dixhitalë) ose për rinovim të autorizimit.
Subjektet e mëposhtme mund të aplikojnë për miratim si qendër teknike:
a) person fizik - aplikimi duhet të paraqitet në emrin e tij dhe firmoset nga vetë ky person;
b) person juridik - aplikimi bëhet në emër të personit juridik dhe duhet të firmoset nga personi i autorizuar (titullari, administratori, pronari) që drejton aktivitetin e ofiçinës së pajisjes regjistruese.

Neni 5
Kushtet për miratimin e qendrave teknike

1. Subjektet sipas nenit 4 të këtij udhëzimi autorizohen si qendra teknike kur plotësojnë kushtet bazë si më poshtë:
a) kompetenca dhe pajisjet teknike;
b) përshtatshmëria e aplikantit;
c) gjendje të përshtatshme financiare. Ofiçina duhet të vendosë në formën e garancisë bankare ose shoqëri sigurimi, vlerën prej 50 000 euro për një periudhë 6-mujore.
Vlerësimi i kompetencës teknike mund të arrihet më së miri duke siguruar që ofiçina të jetë me pajisje të miratuara për të lejuar kryerjen e detyrave të kërkuara që lidhen me tahografin. Ofiçina me anë të ambienteve dhe pajisjeve të saj, që ka në dispozicion, të jetë e aftë të kryejë të gjitha operacionet teknike, referuar në këtë udhëzim, dhe të sigurojë se teknikët që kryejnë operacionet teknike kanë përfunduar me sukses trajnimin përkatës.
Përshtatshmëria e aplikantit lidhet me vlerësimin nga autoriteti kompetent nëse aplikanti dhe çdo teknik i ofiçinës plotëson standardet e besueshmërisë, reputacionit dhe ndershmërisë, si dhe vlerësimin e eksperiencës dhe aftësisë së teknikëve për kryerjen e operacioneve teknike dhe detyrave të kërkuara në tahograf.
Qendrat teknike duhet të jenë të vendosura në vende me hyrje dhe dalje të autorizuara në rrugët e përdorimit publik sipas legjislacionit në fuqi dhe ku lëvizja e mjeteve nuk do të krijojë probleme lokale trafiku. Hyrje-daljet e tyre të mos jenë më afër se 50 metra nga pompat e karburanteve, shkollave, stacioneve të autobusit, institucioneve  arsimore, spitalore dhe të tjera publike.
Drejtoria e Përgjithshme e Shërbimeve të Transportit Rrugor harton manualin teknik për kryerjen e operacioneve në pajisjen regjistruese, në përputhje me AETR-në, të detyruar për përdorim nga qendrat teknike të miratuara.
Brenda dy vjetëve nga data e hyrjes në fuqi të këtij udhëzimi, qendra teknike duhet të jetë e pajisur me certifikatat përkatëse: ISO 9001:2008*[footnoteRef:1] dhe OHSAS 18001:2007*[footnoteRef:2]. [1: * ISO 9001:2008, certifikatë e organizimit të punës]  [2: * OHSAS 18001:2007, certifikatë e sigurisë në punë] 

Neni 6
Autorizimi i qendrave teknike

1. Autorizimi për miratimin e ofiçinës së tahografit lëshohet nga Ministria sipas kapitullit III (3.1) të rregullores mbi pajisjen e regjistrimit në transportin rrugor, miratuar me vendimin e Këshillit të Ministrave nr. 1054, datë 22.12.2010. Autorizimi duhet të përmbajë të dhënat sipas aneksit 7 të këtij udhëzimi.
2. Autorizimi i qendrave teknike specifikohet për tahografët analogë ose dixhitalë të secilit prodhues, në vijim të plotësimit të detyrimeve të vendosura në këtë udhëzim dhe plotësimit të kërkesave teknike të vendosura në aneksin 1. Formulari i aplikimit për miratimin e një qendre teknike jepet në aneksin 5. Autorizimi jepet me afat 1 (një) vit.
3. Titullari i qendrës teknike siguron certifikatat e trajnimit për drejtuesin teknik dhe teknikët e certifikuar, si në aplikimin fillestar dhe në rinovimet pasuese. Këto certifikata janë të vlefshme me afat një vit. 

Neni 7
Procedura e miratimit të qendrave teknike

1. Kërkesa dhe dokumentacioni i aplikantëve për t’u pajisur me autorizimin e qendrës teknike, dorëzohen me rrugë postare në ministri. Pas kësaj qendra teknike e propozuar do t’i nënshtrohet një inspektimi.
2. Ministria në bashkëpunim me inspektorët e caktuar nga Drejtoria e Përgjithshme e Shërbimeve të Transportit Rrugor (DPSHTRR) për këtë qëllim, do të kontaktojnë me aplikantin pas aplikimit për kryerjen e inspektimit.
3. Inspektorët diskutojnë elementet që nuk plotësohen dhe japin opsionet për pranimin e ndryshimeve. Propozimet e nevojshme për t’u korrigjuar pas aplikimit fillestar jepen me shkrim.
4. Autorizimi lëshohet vetëm kur:
- kushtet e miratimit janë plotësuar;
- të paktën një nga teknikët e certifikuar ka reputacion të mirë, kompetencë të mjaftueshme për kryerjen e detyrave, ka plotësuar trajnimin përkatës dhe përfshihet në listën e teknikëve të certifikuar. 
5. Autoriteti kompetent i lëshimit të autorizimit duhet të mbajë të evidentuar me shkrim procedurën e miratimit të secilit subjekt. Nëse aplikanti nuk paraqitet brenda 6 muajve nga aplikimi fillestar për përfundimin e procedurës së miratimit atëherë aplikimi do të refuzohet. Njoftimi i këtij refuzimi dërgohet me shkrim.
6. Rinovimi i miratimit.
Rinovimi i autorizimit është i kushtëzuar në operimin e kënaqshëm të qendrës dhe vazhdimit në përputhje me kushtet e miratimit, përfshirë tarifën vjetore përkatëse.

Neni 8
Shenja e veçantë dhe regjistri për qendrat teknike 
të miratuara

1. Ofiçina e autorizuar e tahografit vendos një shenjë të veçantë mbi vulë, siç është specifikuar në pikën I të aneksit 2.
DPSHTRR-ja mban një regjistër për shenjat e veçanta të vulave dhe për të dhënat elektronike të sigurisë të përdorura, si dhe për kartat e memories të lëshuara.
2. Përveç shenjës së mësipërme, çdo qendër teknike duhet, gjithashtu, të këtë të ekspozuar në hyrje të saj në një vend të dukshëm në pjesën e jashtme të ndërtesës jo më lart se 4.5 m nga toka shenjën e klasës së miratimit për tahograf analog dhe/ose dixhital sipas modelit të pikës II të aneksit 2.
3. DPSHTRR-ja krijon dhe mban një regjistër të qendrave teknike të autorizuara. 
Ky regjistër përfshin informacionin e mëposhtëm:
a) emrin e personit juridik ose emrin e kompanisë së qendrës teknike;
b) shenjën e veçantë të identifikimit të qendrës teknike;
c) emrin e drejtuesit teknik ose të teknikëve të certifikuar;
d) vendndodhjen e qendrës teknike (adresa e plotë);
e) telefon, fax dhe e-mail.
4. Çdo gjashtë muaj, DPSHTRR-ja do të komunikojë me drejtoritë e ministrisë përgjegjëse në fushën e transportit, çdo ndryshim që ndodh në regjistrin e përmendur më lart.
5. Drejtoria e Përgjithshme e Shërbimeve të Transportit Rrugor i dërgon ministrisë përgjegjëse në fushë e transportit dhe organeve homologe të shteteve të tjera, listën e teknikëve të certifikuar, kartat e lëshuara, një kopje të shenjës së vulave, si dhe një informacion për sa u përket të dhënave të sigurisë elektronike të përdorur.

Neni 9
Kushtet standarde për një qendër teknike të miratuar

1. Godina e qendrës teknike duhet të përfshijë, minimalisht:
a) një rrugë parkimi për të paktën dy mjete tregtare prej 15 m të gjatë dhe 2.6 m të gjerë;
b) një rrugë pa pengesa nga zona e hyrjes te vendi i parkimit dhe te zona e testit.
2. Qendra teknike duhet të ketë një ambient të mbyllur për kryerjen e operacioneve teknike në mënyrë që të qëndrojë një mjet me gjatësi 15 m, gjerësi 2,6 m dhe lartësi 4,57 m. Brenda këtij ambienti duhet të ketë një vend të rrethuar me hyrje ekskluzivisht për personelin e qendrës teknike. 
Ky vend me hyrje ekskluzive duhet të jetë i pajisur me:
a) një kasafortë ose dhomë me mbyllje të sigurt, ku pajisja kalibruese, materiali i vulosjes, kartat e memories dhe pllakat do të ruhen kur nuk përdoren.
b) një kasafortë me mbyllje të sigurt për arkivimin e të gjitha dokumenteve që lidhen me aktivitetin, personelin dhe pajisjet, si dhe për formularët që do të përdoren për operacionet teknike.
3. Qendra teknike duhet të krijojë një procedurë dokumentacioni për rregullat e hyrjes dhe daljes në vendin e rrethuar dhe përdorimin e çelësave të kasafortave.
4. Qendra teknike duhet të ketë sistemet për transmetimin e informacionit në kryerjen e operacioneve teknike sipas legjislacionit, si dhe të jetë e pajisur me një sistem kamerash CCTV.
5. Qendra teknike duhet të ketë informacionin e mëposhtëm në dispozicion për konsultim me përdoruesit:
a) një kopje të dokumentit të autorizimit të miratimit;
b) emrin e drejtuesit dhe teknikut/ëve të certifikuar  për operacionet teknike;
c) një kopje të certifikatave aktuale të trajnimit;
d) përbërjen e shenjës identifikuese përkatëse;
e) orët e punës;
f) çmimet e tarifave që aplikohen.
6. Qendra teknike duhet të jetë e paanshme në lidhje me kushtet sipas të cilave kryhen operacionet teknike.
7. Qendra teknike duhet të sigurojë shërbimin e operacioneve teknike për tahografët dixhitalë, për të cilin ajo është autorizuar nga autoriteti kompetent.
8. Qendra teknike duhet të garantojë konfidencialitetin e personelit në lidhje me çdo informacion të fituar gjatë operacioneve teknike në pajisjen regjistruese.
9. Qendra teknike duhet të ketë të paktën dy anëtarë të stafit të disponueshëm; një drejtues teknik dhe dy teknikë të certifikuar. Qendra teknike do t’i komunikojë DPSHTRR-së emrat e këtyre personave të pajisur me certifikatën e kualifikimit dhe trajnimit të tyre. Qendra teknike do të komunikojë, gjithashtu, çdo ndryshim që lidhet me ta.
10. Qendrat teknike duhet të vendosin procedura në manualet e tyre të cilësisë për vlerësimin e zbatimit korrekt nga personeli i tyre i të gjitha funksioneve të kërkuara për operacionet teknike, përfshirë largimin nga puna të personave të paaftë për kryerjen e kësaj pune ose kush nuk zbaton funksionet me korrektësi.
11. DPSHTRR-ja njofton qendrën teknike mbi zhvillimin dhe rifreskimin e trajnimeve të drejtuesit teknik dhe teknikëve të certifikuar një herë në vit.

Neni 10
Përgjegjësitë dhe regjistrat e qendrës teknike

1. Drejtuesi teknik i ofiçinës ka gjithë përgjegjësinë që materialet dhe instrumentet për vulosjen, kartat e memories, të nevojshme për kryerjen e operacioneve teknike, mbahen në kasafortë të siguruar mirë.
2. Çdo humbje ose vjedhje e ndonjë prej materialeve, instrumenteve ose kartave të përmendura në paragrafin e mësipërm, duhet menjëherë t’i komunikohet autoritetit kompetent dhe DPSHTRR-së. Në rastet e vjedhjes i raportohet edhe organeve të ngarkuara me ligj.
3. Qendra teknike do të mbajë një regjistër të të gjitha humbjeve dhe vjedhjeve, arkivimin e komunikimeve ose raporteve që kanë lidhje me to, si dhe çdo komunikimi të marrë që i përket kësaj.
4. Qendra teknike duhet të garantojë transferimin periodik të të dhënave në kompjuter, krijimin e një kopje dhe ruajtjen e regjistrimeve të magazinuara në memorien e kartave të qendrës, pa humbjen e ndonjë informacioni. Këto të dhëna duhet të ruhen në QT, së bashku me rezultatet e testeve (certifikatat e testit) për të paktën tre vjet.
5. Autorizimi i miratimit mund të anulohet dhe me kërkesë të vetë ofiçinës së pajisjes regjistruese. Kërkesa për anulim i drejtohet autoritetit të lëshimit të autorizimit dy muaj para ndërprerjes së veprimtarisë.
Dokumentacioni në vijim duhet menjëherë të kthehet tek autoriteti i lëshimit të autorizimit dhe DPSHTRR-ja:
a) Gjithë dokumentacioni dhe të dhënat lidhur me instalimin, kalibrimin, vulosjen dhe transferimin gjatë tre vjetëve të fundit;
b) pllakat e kalibrimit të papërdorura;
c) kopjet e certifikatave, përfshirë testet;
d) lista e teknikëve të certifikuar;
e) kartat e ofiçinës;
f) certifikatat e mostransferimit të papërdorura.
6. Regjistrat
Qendra teknike duhet të krijojë dhe të mbajë regjistrin e operacioneve teknike, siç është përcaktuar në pikën III të aneksit 2 të këtij udhëzimi, i cili të regjistrojë të gjitha instalimet, kalibrimet, inspektimet periodike, riparimet e vogla dhe çdo pllakë të lëshuar të tahografit. Regjistri mund të mbahet edhe në format elektronik dhe ruhet deri në tre vjet.
7. Për tahografët dixhitalë duhet të ketë një sistem elektronik për kapjen e të dhënave nga puna e kryer, duke përdorur kartat e ofiçinës për ruajtjen dhe magazinimin e të dhënave të transferuara nga njësia e mjetit dhe të regjistrojë:
a) elementet e plota të çdo mjeti dhe tahografi të përfshirë në operacionet teknike. Këto të dhëna (përfshirë elementet e kartave të ofiçinave të përdorura), mund të jenë elektronikisht të transferuara dhe magazinuara direkt nga kartat e ofiçinës në përfundimin e çdo inspektimi/kalibrimi të kryer nga teknikët e certifikuar për të cilët kartat janë lëshuar;
b) elementet e të gjitha heqjeve të tahografëve;
c) elementet e të gjitha të dhënave të transferuara në kohën e heqjes së tahografit.
Kopjet e të dhënave të transferuara në procesin e riparimit ose heqjes së tahografit duhet të ruhen për një vit.
Qendra teknike duhet të lëshojë kopje të diskut të tahografit analog në rastin kur ky tahograf është riparuar. Në këtë kopje duhet shënuar emri i drejtuesit teknik, data e kontrollit, firma e teknikut dhe vula e ofiçinës. Testi që mund të kryhet zgjat të paktën 20 minuta në shpejtësinë maksimale të lejuar të mjetit të cilit i është kryer riparimi.
8. Një regjistër i të gjitha certifikatave të mostransferimit të lëshuara, duhet të mbahet nga qendra teknike e miratuar.
Certifikatat e mostransferimit të papërdorura, të prishura, të pavlefshme ose të dëmtuara, duhet të ruhen për qëllime auditimi për një periudhë 2-vjeçare.
9. Një regjistër i të dhënave të shkatërruara duhet të mbahet në qendër për një periudhë të paktën dy vjet. Ky regjistër duhet të përmbajë elementet e të dhënave dhe të personit që ka bërë shkatërrimin, siç përcaktohet në pikën 3 të nenit 23 të këtij udhëzimi.
10. Të gjitha raportet e inspektimit dhe testet e pajisjeve të qendrës nga organet përkatëse duhet të ruhen në kushte të mira për jo më pak se 6 vjet.
11. Qendra teknike duhet të zbatojë tarifat e miratuara për kryerjen e operacioneve teknike.

Neni 11
Siguria e vulave, pllakave, kartave etj.

1. Plotësimi i kërkesave të sigurisë i pajisjeve të vulosjes, vulave, kartave të ofiçinës, pllakës së instalimit, të dhënave të transferuara dhe certifikatave është shumë e rëndësishme.
Është përgjegjësi e drejtuesit teknik të ofiçinës të mbikëqyrë sigurinë e kartave të ofiçinës për tahografët dixhitalë të lëshuara për teknikët e certifikuar të punësuar në qendër.
2. Në rastin e humbjes, vjedhjes ose shpërdorimeve të dukshme të pajisjes së vulosjes, vulave, kartave të ofiçinës dhe/ose PIN, pllakat instaluese, të dhënat e transferuara ose certifikatat, qendrat teknike, duhet menjëherë të njoftojnë DPSHTRR-në, si dhe organet përkatëse të policisë. Qendra duhet të dërgojë një raport të shkruar të plotë të rrethanave për drejtorinë rajonale të DPSHTRR-së brenda ditës së punës. Raporti duhet të përfshijë emrin dhe rajonin e policisë ku është raportuar.
3. Teknikët e certifikuar kanë përgjegjësi individuale për çdo kartë të ofiçinës dhe kodin PIN të lëshuar për ta dhe:
a) asnjëherë nuk duhet t’i tregojnë numrin PIN personave të tjerë;
b) asnjëherë nuk duhet të lejojnë të tjerët të përdorin kartat e tyre ose kodin PIN;
c) të marrin përgjegjësi për të gjitha aktivitetet e kryera me kartat e ofiçinës;
d) menjëherë të njoftojnë për humbjen, vjedhjen ose keqfunksionimin e kartës te drejtuesi i qendrës teknike;
e) të njoftojnë drejtuesin e qendrës ose DPSHTRR-në nëse mendojnë se kartat e tyre janë përdorur nga persona të tjerë.
4. Drejtuesi teknik i qendrës teknike ka përgjegjësi për të siguruar që teknikët e certifikuar plotësojnë kërkesat e tyre individuale dhe që aktivitetet dhe siguria e ofiçinës është plotësisht e kënaqshme.
5. Drejtuesi teknik i qendrës teknik, duhet të sigurojë që:
a) çdo teknik i certifikuar që kryen punën në një tahograf dixhital ka një kartë ofiçine të vlefshme për punën e tij;
b) kartat e ofiçinës nuk duhet të dalin jashtë ndërtesës së qendrës teknike;
c) teknikët e certifikuar asnjëherë nuk duhet të përdorin kartat e njëri-tjetrit.

KAPITULLI II

Neni 12
Instrumentet dhe pajisjet testuese të QT-së

1. Në ofiçinat e autorizuara të tahografit vendosen pajisje testuese të miratuara e të përshtatshme për kryerjen me efektivitet të instalimit, inspektimit, kalibrimit dhe heqjes të pajisjes së regjistrimit.
2. Lista e pajisjeve kryesore që duhet të ketë një qendër teknike për tahografët analogë dhe dixhitalë jepet në aneksin 8 të këtij udhëzimi. Përshkrimi i detajuar i punës dhe operacioneve të tyre hartohet nga DPSHTRR-ja. Instrumentet dhe pajisjet e ofiçinës duhet të jenë në përputhje me klasën e tahografit, si dhe me proceset e operacioneve teknike në pajisjen e regjistrimit për të cilën është marrë miratimi.
3. Instrumentet e testimit të tahografëve duhet të kontrollohen për të siguruar konformitetin me standardet e këtyre pajisjeve. Kontrolli i këtyre instrumenteve kryhet çdo gjashtë muaj ose çdo vit, sipas kërkesës së prodhuesit. Kontrolli bëhet në çdo kohë të muajit që ajo i përket.
4. Testi i konformitetit të instrumenteve të testimit mund të kryhet nga prodhuesi i pajisjes, përfaqësuesit të autorizuar prej tyre ose institucionet e akredituara në Shqipëri për instrumentet kalibruese të klasës së duhur. Personat që drejtojnë testin e konfirmimit nuk duhet të kenë lidhje pronësie, punësimi ose familjare me pronarin/pronarët, drejtuesit e certifikuar ose persona të tjerë që drejtojnë ofiçinën e autorizuar të tahografit.
5. Garancitë e pajisjeve të QT-së
5.1 Qendra teknike duhet të ketë burime të nevojshme dhe pajisje të afta për kryerjen e të gjitha aktiviteteve të kërkuara në punën e tahografëve analogë ose/dhe dixhitalë. Qendra teknike duhet të garantojë që të gjitha pajisjet janë përdorur, mirëmbajtur dhe magazinuar në mënyrë të tillë që garantojnë vazhdimin e përdorimit dhe janë në përputhje me procedurat e vendosura në sistemin e kontrollit të cilësisë së tij.
5.2 Instrumentet e operacioneve teknike duhet të jenë të mbrojtura nga interferimet e mundshme.
6. Kompjuterët ose pajisjet e tjera duhet të lejojnë përdorimin e programeve të prodhuesve për tahografët dixhitalë, përshtatshmëria e programeve duhet të jetë e garantuar, me qëllim që ato të autorizohen. Kompjuteri, duhet:
a) të jetë i mbrojtur me fjalëkalim;
b) të ruajë (magazinojnë) të dhënat e transferuara;
c) të përgatitë pllakën e kalibrimit dhe certifikatat;
d) të krijojë regjistrin elektronik të të dhënave;
e) të transferojë të dhënat nga NJM-ja, kur kërkohet.
7. Organet e përmendura në pikën 4 të këtij neni lëshojnë certifikatë për çdo pajisje së cilës i është kryer testi i konfirmimit. Në certifikatë duhet të identifikohet qartë organi dhe emri i inspektorit që ka drejtuar punën dhe, gjithashtu, duhet të tregohet saktësia aktuale e pajisjes.
8. Certifikatat e kalibrimit të instrumenteve dhe pajisjeve mbahen në ofiçinën e autorizuar të tahografit dhe i paraqiten inspektorëve të Drejtorisë së Përgjithshme të Metrologjisë sa herë kërkohet prej tyre.
9. Procedurat e kalibrimit duhet të përcaktojnë proceset kalibruese, kushtet mjedisore, frekuencën, kriteret e pranimit dhe veprimet korrigjuese që duhet të merren kur këto janë të pamjaftueshme.
10. Gjendja e kalibruar e pajisjes duhet të tregohet në një pamje të qartë me anë të afishimit, në të cilin duhet të shënohet data e kalibrimit dhe data e kalibrimit pasardhës.
11. Qendra teknike duhet të mbajë regjistra të të gjitha testeve të konformitetit dhe kalibrimeve të kryera për pajisjet e ofiçinës.

Neni 13
Kontrolli i cilësisë

1. Qendrat teknike të miratuara duhet të ushtrojnë menaxhimin efektiv të veprimtarisë nga teknikët e certifikuar. Drejtuesi teknik i ofiçinës është dhe personi i kontaktit me autoritetin kompetent të lëshimit të autorizimit.
Qendra teknike e miratuar, si pjesë e procedurave të menaxhimit duhet gjithashtu, të implementojë një sistem të kontrollit të cilësisë brenda qendrës dhe të caktojë një kontrollor cilësie.
Kontrollori i cilësisë duhet të jetë i pajisur me certifikatën e trajnimit dhe mund të jetë pronari, drejtuesi teknik i QT, një nga teknikët e certifikuar me eksperiencë, ose një person tjetër i tretë, i cili mund të kryejë punën e tij në më shumë se një QT-je.
2. Kontrollori i cilësisë duhet të bëjë rregullisht kontrollet e cilësisë që lidhen me kontrollin mbi cilësinë e regjistrimeve; të cilësisë së punës së instrumenteve dhe pajisjet testuese çdo 3 muaj.
Ai duhet të kryejë rregullisht kontrollin e:
a) kompletimit me korrektësi dhe rregullsi të regjistrit të operacioneve teknike të kryer nga QT-ja dhe evidentimin e konstatimeve të saj në lidhje me operacionet teknike në tahograf;
b) plotësimit të dokumenteve dhe regjistrimeve me dorë ose elektronike;
c) regjistrimin e tahografëve dixhitalë të hequr, si dhe magazinimin dhe regjistrimin e të gjitha të dhënave të transferuara në mënyrë korrekte;
d) regjistrimit të të gjitha certifikatave të mostransferimit dhe certifikatave të papërdorura;
e) kontrollin e pajisjes kalibruese të QT-së në çdo 3 muaj, nëse pajisja është në gjendje pune dhe ka kryer në vazhdimësi testet;
f) kryerjes së inspektimeve periodike.
3. Kontrollori i cilësisë duhet të bëjë rregullisht kontrollet e cilësisë që lidhen me cilësinë e punës së teknikëve të certifikuar, i cili kryhet çdo 6 muaj për secilin teknik të certifikuar të QT-së. Kontrolli mund të kryhet duke vëzhguar punën që kryen një teknik i qendrës teknike, që lidhet si me përdorimin e pajisjes testuese mbi konfirmimin e parametrave për të cilën pajisja regjistruese është kalibruar, si dhe mbi plotësimin e dokumentacionit nga tekniku i certifikuar. Modeli i dokumentit të kontrollit jepet në aneksin 5.
4. Kontrollet e cilësisë regjistrohen sipas datës në të cilën janë kryer dhe një kopje e kontrollit të kryer nga kontrollori i cilësisë i lihet QT-së.
5. Kur konstatohen gabime ose mangësi gjatë kryerjes së kontrolleve nga kontrollori i cilësisë, duhet të përcaktohet një plan për korrigjimin e tyre dhe kontrollet duhet të kryhen më shpesh derisa QT-ja të plotësojë të gjitha kërkesat.
KAPITULLI III

Neni 14
Kriteret për teknikët e certifikuar

1. Operacionet për kontrollin, riparimin, instalimin dhe kalibrimin e tahografit analog ose dixhital në një qendër teknike, duhet të drejtohen vetëm nën mbikëqyrjen e drejtuesit teknik dhe teknikut të certifikuar.
Teknikët duhet të kenë aftësi mekanike ose teknike me eksperiencën përkatëse për detyrat e kërkuara dhe kalibrimin e tahografit të tipit për të cilin qendra teknike është miratuar, si dhe trajnimin përkatës sipas këtij udhëzimi.
2. Qendra teknike cakton si drejtues teknik të saj një nga teknikët e certifikuar me përvojë, i cili ka kryer kursin e trajnimit për drejtues teknik.
Drejtuesi teknik duhet të ketë kualifikimin përkatës dhe një eksperiencë të dokumentuar të 3 vjetëve në një ofiçinë mekanike, si dhe nivel përdorimi të mjaftueshëm në kompjuter.
Drejtuesi teknik është pika e kontaktit të qendrës teknike me autoritetin kompetent, si dhe përgjegjës për operacionet teknike që kryhen në ofiçinë.
3. Kriteret për t’u bërë një teknik i certifikuar 
Një teknik i certifikuar duhet:
a) Të jetë i caktuar si kandidat për teknik të certifikuar nga qendra teknike, në të cilën ai është i punësuar.
Në caktimin si teknik i certifikuar, qendra teknike siguron që kandidati plotëson kushtet e vendosura më poshtë, dhe do t’i krijojë atij lehtësitë e nevojshme për ushtrimin praktik në këtë qendër.
b) Të ketë një aftësi mekanike ose teknike me eksperiencën përkatëse për detyrat e kërkuara për inspektimin dhe kalibrimin e tahografëve të tipit, për të cilin është e autorizuar qendra teknike.
c) Të ketë reputacion të mirë, siç përcaktohet në pikën 3 të kapitullit II të vendimit të Këshillit të Ministrave nr. 325, datë 19.3.2008, “Për miratimin e rregullave për pranimin në veprimtarinë e operatorit të transportit rrugor të mallrave dhe udhëtarëve, si dhe për njohjen e dokumenteve zyrtare të caktuara për këta operatorë”.  
d) Të zotërojë një certifikatë të kompetencës për secilën klasë të tahografit, analog dhe/ose dixhital në të cilin ata dëshirojnë të punojnë, të kenë përfunduar me sukses një kurs trajnimi të miratuar.
e) Kur duhet të bëhet testi i gjurmës lineare të mjetit, tekniku i certifikuar që kryen testin e rrugës, e shoqëron vetë mjetin për qëllim të testit. 
f) Qendra teknike duhet të ketë një person me leje drejtimi të klasit D, i cili shoqëron teknikët dhe kryeteknikun gjatë provave lineare dhe në bankëprove.
g) Kandidatët për teknikë të certifikuar, të propozuar nga qendra teknike, duhet të paktën të kenë mbaruar arsimin e mesëm profesional elektronik, elektrik ose mekanik, si dhe të kenë njohuri të mjaftueshme kompjuterike.
h) Teknikët duhet të kenë trajnimin përkatës për minimumi 40 orë në tahografët analogë dhe 40 orë në tahografët dixhitalë. 
i) Kryeteknikët duhet të kenë trajnimin përkatës për minimum 200 orë në tahografët analogë dhe 100 orë në tahografët dixhitalë, paralelisht trajnimin për shoferët, kompanitë dhe organet e kontrollit.
4. Miratimi i teknikëve të certifikuar në një qendër
Çdo qendër teknike që dëshiron të shtojë një person në listën e saj të teknikëve të certifikuar, duhet të paraqesë aplikimin pranë DPSHTRR-së. Aplikimi duhet të shoqërohet nga certifikata e kompetencës që mbulon klasën e tahografit për të cilin kërkohet të punohet.
DPSHTRR-ja përgatit një listë të teknikëve të certifikuar për secilën qendër teknike.
Qendrat teknike duhet menjëherë të njoftojnë kur një teknik i certifikuar pezullohet prej tyre ose kur një teknik i ri do të punësohet.
Teknikët e certifikuar duhet të sigurohen që emrat e tyre janë publikuar në listën e teknikëve të certifikuar për secilën qendër në të cilën ata kryejnë punën e tyre.
5. Teknikët e certifikuar të dënuar për shkelje
Për çdo teknik të certifikuar që ka kryer një shkelje në lidhje me reputacionin e mirë që lidhet me skemën e tahografit, profesionin e automjeteve ose përfshirjen në akte pandershmërie, dhune ose kërcënimi, duhet të njoftohet menjëherë autoriteti kompetent.
Teknikët e certifikuar që janë dënuar për shkelje do të vlerësohen për të vazhduar punën sipas kritereve të përcaktuara mbi rehabilitimin (pika 4, kapitulli II, i vendimit të Këshillit të Ministrave nr. 325, datë 19.3.2008).
6. Mbikëqyrja e personave të pakualifikuar nga teknikët e certifikuar
Një person i pakualifikuar mund vetëm të kryejë inspektimin dhe kalibrimin e tahografit, ndërsa trajnohet nën drejtimin direkt dhe të afërt të një tekniku të certifikuar.
Tekniku i certifikaur është përgjegjës për çdo punë të kryer prej tij në ofiçinë. Ai duhet të konfirmojë që të gjitha aspektet e punës të kryera prej kandidatëve janë korrekte, të verifikojë që rezultatet e testit janë të sakta, parametrat e tahografit janë vendosur me korrektësi dhe të konfirmojë informacionin e regjistruar në pllakën e instalimit.
7. Regjistri i lëshimit të pllakave të tahografit duhet të firmoset vetëm nga tekniku i certifikuar, i cili mbikëqyr dhe verifikon punën e kryer.

Neni 15
Kompetenca e teknikëve të certifikuar

1. Të gjithë teknikët e certifikuar duhet të kenë certifikatë të vlefshme të kompetencës. Ata, gjithashtu, gjatë karrierës së punës duhet të demonstrojnë në praktikë aftësitë e tyre.
2. Teknikët e certifikuar duhet të përditësojnë njohuritë e tyre me praktikat e fundit dhe standardet me anë:
a) të leximit dhe të plotësimit me njoftimet përkatëse, udhëzimet e lëshuara nga Ministria, DPSHTRR-ja, dhe informacionin teknik të ofruar nga qendra teknike;
b) të plotësimit me sukses të çdo ritrajnimi të kërkuar;
c) të plotësimit me sukses të trajnimit mbi përdorimin e çdo pajisjeje të re ose të modifikuar të instaluar në qendrën teknike;
d) të shfrytëzimit të aftësive të tyre në kryerjen e instalimeve, inspektimeve dhe kalibrimeve rutinë, dhe të jenë të përgatitur për të kryer me cilësi kontrollet në bazë të rregullave.
3. Çdo instalim, inspektim dhe kalibrim i kryer nga një person, i cili nuk ka marrë pjesë në një kurs trajnimi (ndryshe nga rasti, ndërsa trajnohet nën drejtimin direkt dhe të afërt të një tekniku të certifikuar), i cili nuk ka plotësuar testin e demonstrimit (kur kjo kërkohet) do të shikohet si person jo i autorizuar. Kjo rrethanë mund të rezultojë si veprim ndëshkues për qendrën teknike dhe personin përkatës.
Neni 16
Trajnimi i teknikut të certifikuar

 1. Trajnimi i teknikëve të certifikuar të ofiçinave të tahografëve bëhet nga qendra e trajnimit pranë Drejtorisë së Përgjithshme të Shërbimeve të Transportit Rrugor, qendrat e trajnimit të autorizuara nga autoriteti kompetent ose qendrat e trajnimit të njohura në vendet e BE-së.
2. Për të marrë miratimin si një qendër trajnimi për pajisjet regjistruese, paraqitet një kërkesë me dokumentet përkatëse që përfshijnë:
a) ambientet (godina) e kryerjes së kursit dhe pajisjet e saj;
b) dëshmitë e trajnuesve;
c) programin e trajnimit, i cili duhet të përfshijë implementimin e legjislacionit, specifikimet teknike të pajisjes regjistruese dhe sistemet e operimit;
d) modelin e testit vlerësues;
e) modelin e certifikatës së trajnimit.
3. Qendrat e miratuara të trajnimit lëshojnë një certifikatë të kompetencës për kandidatët që me sukses kryejnë programin e trajnimit mbi instalimin, inspektimin dhe kalibrimin e tahografëve analogë, tahografëve dixhitalë ose për të dyja llojet.
4. Certifikatat e kompetencës për tahografët dixhitalë janë të vlefshme vetëm kur teknikët kanë fituar certifikatën e trajnimit për tahografët analogë.
5. Certifikata e kompetencës mund të rinovohet kur i përfundon periudha e vlefshmërisë në vijim të vlerësimit nga institucioni i trajnimit i miratuar që tekniku i certifikuar është akoma kompetent.
6. Në vazhdim të vlerësimit, nëse institucioni i trajnimit nuk është i kënaqur në kompetencën e paraqitur, ata mund t’i kërkojnë teknikut të certifikuar të plotësojë me sukses një kurs tjetër të instruksionit përpara rinovimit të certifikatës së kompetencës.
7. Certifikata e kompetencës, e lëshuar nga qendrat e miratuara të trajnimit, duhet të përmbajë:
a) identifikimin e kompanisë së trajnimit;
b) identifikimin dhe firmën e trajnuesit;
c) vendin dhe datën e kryerjes së trajnimit;
d) identifikimin e teknikut të cilit i lëshohet;
e) identifikimin e punëdhënësit të teknikut (QT);
f) tipin e trajnimit (të plotë ose të kufizuar).
Një kopje e të gjitha certifikatave të kompetencës të lëshuara dërgohen pranë DPSHTRR-së, për t’u regjistruar në regjistrin e teknikëve të certifikuar.
8. Kurset e qendrave të miratuara të trajnimit përfshijnë tahografët analogë, tahografët dixhitalë ose të dyja. Trajnimi përmban:
a) teorinë e instalimit dhe të përdorimit të pajisjes regjistruese;
b) legjislacionin ndërkombëtar, në veçanti marrëveshjen AETR, ratifikuar me ligjin nr. 9514, datë 18.4.2006; si dhe rregulloren “Mbi harmonizimin e legjislacionit social që lidhet me transportin rrugor” (EC) nr. 561/2006;
c) legjislacionin përkatës të EU-së, në zbatim të saktësisë së instalimit, inspektimit, vulosjes dhe riparimit të pajisjes regjistruese dhe akteve të saj që lidhen me rregulloret e orëve drejtuese të mjetit;
d) një test me shkrim të njohurive të kandidatit për instalimin, inspektimin, kalibrimin, riparimet e vogla dhe kërkesat e ofiçinës dhe të sigurisë;
e) trajnim praktik mbi procedurat e instalimit, inspektimit, kalibrimit dhe riparimit;
f) instruktimi i teknikut që ky të jetë i aftë të plotësojë një instalim të plotë, inspektim dhe kalibrim të pajisjes regjistruese. Për kurset dixhitale, kjo, gjithashtu, do të përfshijë aktivizimin, transferimin e të dhënave dhe heqjen.
9. Zgjatja e kursit të trajnimit
Kursi i trajnimit mund të jetë i plotë që përfshin kryerjen e të gjitha operacioneve teknike që kryen një qendër teknike ose mund të jetë i kufizuar vetëm në proceset e instalimit dhe të aktivizimit.
9.1 Për kursin e plotë të trajnimit:
a) kursi fillestar për teknikët e ofiçinave të kombinuara për tahografët analogë dhe dixhitalë do të jetë 40 orë për tahografët analogë dhe 40 orë për tahografët dixhitalë; 
b) kursi i trajnimit për drejtuesin teknik do të jetë 200 orë për tahografët analogë dhe 100 orë për tahografët dixhitalë; 
c) kursi për ricertifikimin e trajnimit për ofiçinat e kombinuara të tahografëve analogë dhe dixhitalë do të jetë 20 orë çdo dy vjet.
9.2 Për kursin e kufizuar të trajnimit vetëm për instalimin dhe aktivizimin në pajisjet regjistruese dixhitale:
a) kursi fillestar i trajnimit, 2 ditë;
b) kursi për ricertifikimin, 1 ditë.
9.3 Drejtuesi teknik duhet të ketë marrë trajnim për kurset mbi shoferët, kompanitë dhe organet e kontrollit nga një kompani e autorizuar e Bashkimit Evropian.
10. Qendrat e trajnimit i organizojnë kurset e trajnimit me jo më shumë se 12 persona për një grup. Dita e kursit të trajnimit do të jetë 6 orë.

Neni 17
Karta e ofiçinës

1. Pas përfundimit me sukses të një kursi trajnimi të miratuar në tahografët dixhitalë dhe lëshimit të një certifikate të kompetencës për një teknik të certifikuar, qendra e miratuar e tahografit mund të bëjë aplikimin në lidhje me lëshimin e kartës së ofiçinës për teknikun e certifikuar, si vijon:
- Titullari i qendrës teknike të miratuar aplikon pranë drejtorisë rajonale të DPSHTRR-së, në të cilën përfshihet për lëshimin e kartës së memories së drejtuesit teknik dhe teknikëve të certifikuar;
- Titullari i qendrës teknike do të paraqesë kërkesën, autorizimin e miratimit të qendrës teknike ose rinovimin e saj, së bashku me certifikatat e trajnimit për drejtuesin teknik dhe teknikët e certifikuar.
2. Drejtoria e Përgjithshme e Shërbimeve të Transportit Rrugor pajis me kartë drejtuesin teknik të qendrës teknike dhe teknikun e certifikuar brenda 21 ditë pune nga aplikimi. Karta e memories dhe PIN-i (numri i identifikimit personal) nuk dorëzohen në të njëjtën kohë së bashku.
Karta e memories bashkë me PIN-in (numri i identifikimit personal) i dërgohet drejtuesit teknik dhe teknikut të certifikuar me anë të një shërbimi postar të sigurt në adresën e qendrës teknike ku ai është i punësuar.
Çdo kartë memorie e qendrës teknike mund të përdoret vetëm nga drejtuesi teknik ose teknikët e certifikuar për të cilin është lëshuar.
3. Periudha e vlefshmërisë administrative të kartës së memories për ofiçinat dhe teknikun e autorizuar është 1 (një) vit.
4. Kujdes duhet të tregohet në drejtimin e aktiviteteve të qendrës teknike, të cilat kërkojnë përdorimin e të dyjave: kartës së ofiçinës dhe njohuritë mbi kodin PIN. Në qoftë se kodi PIN është futur gabim në pesë tentativa të njëpasnjëshme, karta e ofiçinës do të bllokohet, duke bërë të mundur ndërprerjen e dialogut që merr pjesë midis kartës dhe çdo njësie të mjetit. Të dhënat në kartë do të jenë akoma të vlefshme për t’u transferuar (p.sh., për të transferuar një informacion nga kalibrimet e mëparshme të NJM-së për qëllime regjistrimi të ofiçinës). Karta në vetvete vlerësohet dhe QT-ja së bashku me teknikun përfaqësues do t’i nevojitet të bëjë një aplikim për zëvendësim.
5. Përgjegjësia për përdorimin dhe ruajtjen e kartave të ofiçinës do të bjerë mbi qendrën teknike.
6. Qendra teknike duhet të ndalojë përdorimin e kartës nga një drejtues teknik ose nga një teknik i certifikuar kur këta persona kanë qenë të skualifikuar për shkak të sanksioneve ose inspektimeve të brendshme, ose kanë ndërprerë shërbimet e tyre në këtë qendër teknike, me detyrimin e qendrës teknike në raste të tilla, kthehet karta në organin e lëshimit.
7. Në dorëzimin e kartës, çdo drejtues teknik dhe teknik i certifikuar firmos dokumentin e pranimit të kushteve të përdorimit dhe ruajtjes së kartës. Çdo person do të premtojë se nuk do të publikojë numrin PIN, të përcaktuar për ta dhe nuk do t’i lejojë të tjerët të përdorin kartat e tyre, personalizuar me emrat e tyre, dhe do të njoftojë për çdo mosfunksionim, humbje ose vjedhje në lidhje me kartën e memories.
8. Qendra teknike është përgjegjëse për aplikimin për kartat e reja të ofiçinës për t’i zëvendësuar ato që kanë skaduar ose të cilat nuk janë korrekte në punë, në përputhje me procedurat e vendosura për këtë qëllim.
9. Në rastin kur karta e ofiçinës e një drejtuesi teknik ose tekniku të certifikuar është dëmtuar, keqfunksionon ose është vjedhur, ata duhet të informojnë organin e ngarkuar me ligj dhe të aplikojnë menjëherë pranë zyrave të DPSHTRR-së, për të siguruar një kartë zëvendësuese brenda 21 ditëve pune nga pranimi i kërkesës.

Neni 18
Kriteret për procedurat disiplinore dhe tërheqjen e miratimit të qendrës

1. Ofiçinat e autorizuara të tahografit, në rast konstatimi të pajisjeve të paautorizuara, ose të ndërhyrjeve ose prekjeve në pajisjet e regjistrimit, janë të detyruar të raportojnë menjëherë tek organet e kontrollit të parashikuara në legjislacionin në fuqi.
2. Autorizimi i miratimit të një qendre teknike mund të pezullohet ose të tërhiqet nga autoriteti kompetent me qëllim parandalimin e operimit të mëtejshëm të qendrës nëse:
a) qendra teknike nuk i plotëson më kriteret për të cilat ajo ka marrë miratimin;
b) cilësia e standardeve të qendrave teknike dhe/ose proceset administrative janë paraqitur nën një nivel të pranueshëm për autoritetin kompetent të miratimit;
c) janë konstatuar praktika të aktiviteteve të paligjshme ose kriminale;
d) provohet se subjekti ka paraqitur deklarime të pavërteta, informacion jo të saktë dhe/ose të falsifikuar në lidhje me të dhënat e kërkuara për marrjen e autorizimit si qendër teknike e miratuar, e cila cenon reputacionin e qendrës;
e) qendra teknike ka operuar në mënyrë të tillë që ka shkaktuar humbjen e respektit (me vendosjen e parametrave të kalibrimit jokorrekt ose pajisjeve për mjetet në një mënyrë që ka mundësi të kompromentojë orët e drejtimit në këto mjete);
f) janë kryer papërshtatshmëri financiare ose të tjera, të cilat negativisht ndikojnë në reputacionin e skemës së tahografit ose të autoritetit kompetent përgjegjës për miratimin e qendrës teknike;
g) është kryer një orvatje që rrezikon elementet e sigurisë së tahografëve dixhitalë;
h) nuk janë mbajtur në rregull regjistrat dhe dokumentet sipas këtij udhëzimi.
3. Autoriteti kompetent i lëshimit të autorizimit do të vendosë gjithmonë për nivelin e përshtatshëm të ndëshkimit që duhet ndërmarrë ndaj qendrës teknike kur ata nuk plotësojnë më kushtet e miratimit. Natyra e sanksioneve ndëshkuese mund të jetë e varur nga faktorë të tillë, si Kodi Civil dhe aktet ligjore përkatëse. Megjithatë, kryesore për të mbështetur këtë është që cilësia e punës që kryhet nga ofiçinat (dhe si pasojë paprekshmëria e sistemeve monitoruese për sigurimin e përputhjes me rregulloren e orëve të drejtimit) është gjithmonë e siguruar me kontroll efektiv.
4. Kur janë konstatuar shkelje gjatë kryerjes së operacioneve teknike në tahograf, autoriteti i lëshimit të autorizimit për qendrën teknike do të ndërmarrë masa disiplinore sipas rrethanave të çdo rasti. Për mangësi të vogla, kjo zakonisht do të konsistojë në këshillim, por për raste më serioze në masa disiplinore. 
5. Autoriteti kompetent i lëshimit të autorizimit mund të kërkojë skualifikimin e një tekniku të certifikuar dhe të tërheqë miratimin e qendrës teknike.
6. Përjashtimi për një teknik të certifikuar zakonisht do të rezultojë nga:
a) një shembull i vetëm i lëshimeve procedurale të rëndësishme (p.sh., mungojnë elementet kryesore të procedurave të inspektimit dhe/ose kalibrimit), neglizhencë e rëndësishme ose shpërdorime;
b) një incident i vetëm serioz i inspektimit/kalibrimit, që mund të kompromentojë vlefshmërinë e regjistrimeve të tahografit, veçanërisht kur kjo mund të kompromentojë sigurinë në rrugë;
c) një teknik i certifikuar i përfshirë në një shkelje mund të çojë në heqjen e miratimit për QT-në;
d) një zgjatim i përjashtimit do të rezultojë kur një teknik i certifikuar vazhdon të kryejë punën e inspektimeve dhe kalibrimeve (përveç si asistent) pas përjashtimit.

Në gjykimin çfarë drejtimi do të ndiqet në raste të veçanta ose në serinë e rasteve, autoriteti kompetent do të marrë në konsideratë të gjitha rrethanat e njohura dhe mund të ndryshojë nivelin e veprimit për të reflektuar rrethanat.
7. Në raste të tilla, dhe kur miratimi i qendrës teknike është tërhequr ose pezulluar, autoriteti kompetent i miratimit duhet të kërkojë kthimin menjëherë të kartave të ofiçinës dhe pajisjes së vulave lëshuar për qendrën teknike, dhe të njoftojë prodhuesit e tahografit.
8. Autoriteti kompetent i miratimit dhe/ose DPSHTRR-ja duhet të mbajë regjistra të veprimeve të tilla, të njoftojë shtetet anëtare të marrëveshjes AETR dhe të sigurojë informacion mbi gjendjen e ofiçinave dhe kartave të ofiçinave për autoritetet kompetente të shteteve të tjera anëtare kur kërkohet.
9. Periudha e përjashtimit për një teknik të certifikuar përcaktohet nga autoriteti kompetent, në varësi të shkeljes së kryer. Në rastin e shkeljeve procedurale (p.sh., mosmarrja pjesë në kursin e ritrajnimit) kjo periudhë është më e shkurtër.
10.	Teknikët e certifikuar, të përjashtuar dhe qendra teknike, së cilës i është marrë masë disiplinore, mund të ankimojnë sipas ligjit nr. 8485, datë 12.5.1999, “Kodi i Procedurave Administrative”.

KAPITULLI IV

Neni 19
Procedurat për kryerjen e veprimtarisë në qendrën teknike

Ky kapitull përcakton kërkesat për instalimin, kalibrimin dhe inspektimet periodike të tahografëve.
1. Instalimi, riparimi, kontrolli mbi instalimin dhe inspektimet pasuese të pajisjes së regjistrimit (tahografët) kryhen nga qendra teknike e miratuar në përputhje me dispozitat dhe procedurat e parashikuara në fuqi dhe në përputhje me çdo dispozitë dhe procedurë tjetër e vendosur në lidhje me këtë, dhe për të cilën qendra teknike është njoftuar nga autoriteti kompetent.
2. Instalimi, riparimi, kontrolli mbi instalimin dhe inspektimet pasuese të pajisjes së regjistrimit, të lejuara nga ky miratim duhet të ndërmerren nga/ose nën mbikëqyrjen direkt të teknikut të certifikuar dhe të punësuar nga qendra teknike e miratuar.
3. Qendra teknike kryen operacionet teknike vetëm për pajisjet regjistruese, të cilat kanë certifikatën e miratimit të tipit nga prodhuesi apo agjentët e tyre të autorizuar ose nga Drejtoria e Përgjithshme e Metrologjisë.
4. Është përgjegjësi e operatorit të mjetit të sigurojë që mjeti është i pajisur me pajisjen e regjistrimit, sipas legjislacionit në fuqi, dhe është mirëmbajtur në kushte të mira pune dhe që kalibrimi dhe inspektimi i pajisjes janë kryer në intervalet e kërkuara.
5. Një mjet duhet të lërë qendrën teknike pasi pajisja regjistruese ka kryer një inspektim të plotë.
6. Përpara fillimit të punës lidhur me instalimin, tekniku i certifikuar është përgjegjës për të siguruar në paprekshmërinë e tahografit nëse ka qenë subjekt i ndërhyrjeve manipuluese. Në veçanti, ai/ajo duhet të sigurojë që:
a) vulat në pajisjen regjistruese të instalimit dhe inspektimit nuk mungojnë në të gjitha pjesët ku parashikohet vulosja. Kur janë gjetur të tilla incidente, duhet të regjistrohen në një fletë të veçantë të regjistrit të qendrës teknike; 
b) perimetri efektiv i gomave është regjistruar korrekt që shpejtësia dhe distanca e regjistruar mbeten brenda tolerancave të përcaktuara në AETR;
c) vendosja e koeficientit “k” nuk ka ndryshuar dhe i korrespondon parametrave të mjetit;
d) nuk ka qenë e pajisur me pajisje manipuluese të lidhura midis dërguesit/sensorit të lëvizjes dhe kokës së tahografit/njësisë së mjetit;
e) nëse ndonjë evidentim i ngacmimeve ose manipulimeve është zbuluar, faktet duhet t’i raportohen menjëherë organit kompetent.
Kushtet e mjeteve gjatë kalibrimit dhe inspektimit
Kalibrimi dhe inspektimi i mjeteve duhet të kryhet vetëm kur plotësohen kushtet e mëposhtme që duhet të konsiderohen si kushte standarde të provës:
a) mjeti është i pangarkuar dhe në kushte normale operimi;
b) gomat janë në përputhje me rregulloret e konstruksionit dhe përdorimit në zbatim të thellësisë së luleve të gomës;
c) gomat janë fryrë sipas presionit të rekomanduar nga prodhuesi i mjetit;
d) ofiçina nuk është e detyruar të punojë në mjete që, sipas mendimit të tyre, duken të jenë të pasigurt.

Neni 20
Procedura për tahografët analogë

Proceset e operacioneve teknike në tahografët analogë, që trajtohen në vijim, kryhen në përputhje me apendiksin 1 të aneksit të marrëveshjes AETR. 
Aplikimi i instruksioneve ose i rekomandimeve të vendosura nga prodhuesit e pajisjes regjistruese, kur duhen, gjithashtu, do të zbatohen.
Pajisja e plotë regjistruese (sensorët e lëvizjes, kabllo, fuqia e instaluar, koka e tahografit etj.), duhet të jenë të përshtatur për mjetin në përputhje me instruksionet e prodhuesit të tahografit dhe të mjetit.
1. Instalimi i pajisjes së regjistrimit
1.1 Pajisja e regjistrimit duhet të instalohet në mjet, në mënyrë të tillë që pamja nga vendi i drejtuesit të mjetit të jetë e qartë për treguesin e shpejtësisë, regjistruesin e distancës dhe orës, dhe në të njëjtën kohë të gjitha pjesët e këtyre treguesve, përfshirë ato të drejtimit, duhet të jenë të mbrojtura ndaj çdo dëmtimi të paparashikuar. 
1.2 Pajisja regjistruese duhet të bëjë të mundur për të përshtatur konstanten e pajisjes së kontrollit me koeficientin karakteristik të mjetit me anë të një pajisjeje të quajtur përshtatës. 
Mjetet me dy ose më shumë akse të pasme aktive duhet të pajisen me një pajisje ndërruese, ku këto raporte të ndryshme mund të vendosen automatikisht në një linjë me raportin për të cilin pajisja e kontrollit është përshtatur me mjetin.
1.3 Nëse instalimi është brenda tolerancave të specifikuara në apendiksin 1 të aneksit AETR, pas verifikimit të pajisjes së kontrollit gjatë instalimit, një pllakë instalimi do të fiksohet në mjet, pranë pajisjes ose brenda vetë pajisjes, në mënyrë që të jetë qartësisht e dukshme. 
Pas çdo inspektimi nga një teknik i certifikuar ose ofiçina e miratuar që kërkon një ndryshim në vetinstalimin, duhet të vendoset një pllakë e re që zëvendëson pllakën e mëparshme. Pllaka duhet të përmbajë detajet e mëposhtme:
a) emrin, adresën ose markën e ofiçinës së miratuar;
b) koeficientin  karakteristik  të  mjetit  në formën “w =...rrot/km”, “w =...imp/km”;
c) rrethin  efektiv  të gomave në rrotave në formën “l = … mm”;
d) datën në të cilën është përcaktuar koeficienti karakteristik i mjetit dhe përmasat e rrethit efektiv të gomave të rrotave.
1.4 Kur instalohet në mjet, pajisja e kontrollit dhe i tërë instalimi duhet të përputhen me dispozitat lidhur me tolerancat maksimale, të vendosura në kapitullin III F 2 të apendiksit 1 të aneksit të AETR-së.
1.5 Inspektimi i instalimit do të kryhet nga tekniku i certifikuar ose ofiçina e miratuar nën përgjegjësinë e tij. Inspektimi i instalimit përfshin kontrollin e instalimit sipas pikave 1-4 të këtij neni. Gjatë inspektimit kontrollohet dhe vulosja e të gjitha pjesëve të pajisjes regjistruese, si dhe regjistrimi i inspektimit të instalimit, elementeve të pllakës së instalimit në regjistrin e QT-së.
1.6 Gjatë inspektimit kontrollohet vendosja e etiketës e plotësuar me të dhënat e mëposhtme:
a) identifikimin e etiketës (p.sh., etiketa e testit);
b) emri i testit;
c) numri i regjistrimit të mjetit;
d) data e testit;
e) distanca e regjistruar (leximi i odometrit).
1.7 Kontrolli që ora është funksionale dhe që koha e shënuar në etiketë të përputhet me kohën e treguar nga ora.
1.8 Duhet vendosur një adeziv lehtësisht i shkatërueshëm në rast cenimi në vendet ku tahografi mund të shkëputet nga trupi i tij pavarësisht se ekzistojnë plumbosjet dhe pullat e sigurisë (element shtesë sigurie).
2. Vulosja
2.1 Vulosja kryhet nga qendra teknike pas përfundimit të instalimit, inspektimit ose riparimit, në pikat e veçanta të pajisjes regjistruese. Vulat duhet të kenë shenjën e veçantë të autorizuar për qendrën teknike sipas aneksit II të këtij udhëzimi.
Pjesët e mëposhtme duhet të vulosen:
a) pllaka e instalimit, vetëm nëse është vendosur në mënyrë të tillë që nuk mund të hiqet pa dëmtuar mbishkrimet;
b) ekstremitetet e lidhjes midis vetë pajisjes së kontrollit dhe mjetit;
c) përshtatësin dhe lidhjen e tij me rrjetin;
d) mekanizmin ndërrues për mjetet me dy ose më shumë diferencialë;
e) lidhjet e përshtatësit dhe mekanizmit ndërrues me pjesën tjetër të pajisjes së kontrollit;
f) të gjitha pjesët e jashtme, të cilat mund të vulosen.
Në raste të veçanta, mund të kërkohen vulosje të tjera për miratimin e llojit të pajisjes së kontrollit dhe duhet të bëhet një shënim mbi vendosjen e këtyre vulave në certifikatën e miratimit.
2.2 Në raste të ngutshme, mund të hiqen vetëm vulat e përmendura në “b”, “c” dhe “e”; për çdo rast të heqjes së këtyre vulave, duhet të përgatitet një deklaratë me shkrim, ku të jepen arsyet e një veprimi të tillë dhe kjo do t’i mundësohet autoritetit kompetent.
2.3 Vulat e vendosura nga një prodhues i miratuar midis kokës së tahografit dhe kabllos sinjalizues nuk duhen zëvendësuar në kalibrimin fillestar.
2.4 Procesi i vulosjes përfundon me mbulimin e tyre me një etiketë ngjitëse të bardhë të tejdukshme plastike.
3. Kontrollet dhe inspektimet
3.1 Inspektimet do të kryhen kur pajisja regjistruese është montuar për herë të parë në një mjet, kur ajo është zëvendësuar (inspektimet e instalimit), si dhe në shërbimin brenda dy vjetëve nga inspektimi i fundit (inspektimi periodik).
3.2 Inspektimet, gjithashtu, do të kryhen pas çdo riparimi të pajisjes ose çdo ndryshimi të parametrave të pajisjes.
4. Inspektimi periodik dyvjeçar
4.1 Inspektimet periodike të tahografit analog të përshtatur në mjet do të kryhen të paktën çdo dy vjet pas kalibrimit të fundit ose pas inspektimit të fundit.
Inspektimi konsiston në kontrollin e pajisjes regjistruese me kushtet e vendosura në apendiksin 1 të aneksit të AETR-së.
4.2 Procedura e inspektimit periodik përfshin kontrollin e të gjitha elementeve që përfshihen në procesin e inspektimit të instalimit, si dhe në veçanti përfshin:

a) kontrollin mbi funksionimin e komponentëve përbërës të pajisjes regjistruese, si:
- regjistruesi i distancës së përshkuar sipas kapitullit III C2;
- regjistruesi i shpejtësisë sipas kapitullit III C3;
- regjistruesi i kohës që plotëson kushtet e vendosura në kapitulli III C4 të apendiksit 1 të aneksit të marrëveshjes AETR;
b) kontrollin nëse pajisja mban markën e miratimit të tipit;
c) kontrollin nëse është ngjitur pllaka e instalimit;
d) kontrollin nëse vulat mbi pajisjen e kontrollit mbi pjesë të tjera të instalimit janë të paprekura;
e) perimetrin efektiv të gomave.
4.3 Heqja e çdo etikete në kokën e tahografit dhe futja e një etikete të re, e cila të përmbajë të gjitha elementet sipas pikës 5 të këtij neni.
4.4 Matja e perimetrit efektiv të gomave “l” dhe kontrolli që rezultati të jetë brenda ± 4% të regjistruar në pllakën e instalimit.
5. Procedura e inspektimit gjashtëvjeçar
5.1 Inspektimi i plotë periodik kryhet të paktën një herë në gjashtë vjet. Ky inspektim kryhet në vijim të ndjekjes së procedurave sipas pikës 4 më sipër.
5.2 Kontrollin e respektimit të dispozitave të kapitullit III F 3 të apendiksit 1 të aneksit të AETR-së, lidhur me tolerancat maksimale në përdorim.
5.3 Heqjen e etiketës në kokën e tahografit përpara fillimit të inspektimit dhe kthimit të saj te drejtuesi i mjetit.
5.4 Heqjen e të gjitha pllakave të instalimit apo të inspektimit dhe të zëvendësimit me një pllakë të re kalibrimi.
5.5 Vulosja komplet e sistemit të tahografit.

Neni 21
Procedura për tahografët dixhitalë

Proceset e operacioneve teknike në tahografët dixhitalë që trajtohen në vijim, kryhen në përputhje me apendiksin 1B të aneksit të marrëveshjes AETR, si dhe në zbatim të instruksioneve ose rekomandimeve të prodhuesit të mjetit ose të tahografit dixhital.
Në përputhje me autorizimin e lëshuar nga organi kompetent, një qendër teknike mund të kryejë operacionet e mëposhtme, të përcaktuara në pikat 239-261 të apendiksit 1B të aneksit AETR:
- instalimin;
- aktivizimin;
- kalibrimin;
- prodhimin e pllakave dhe certifikatat;
- vulosjen (elektronike);
- inspektimin periodik;
- transferimin e të dhënave;

- lëshimin e certifikatës së mostranferimit të të dhënave;
- heqjen e tahografit dixhital.
Në pikën IV të aneksit II të këtij udhëzimi jepet skema, e cila tregon ciklin e plotë të punës së tahografit dixhital. 
1. Instalimi
1.1 Instalimi i pajisjes regjistruese kryhet nga prodhuesit e mjeteve ose nga qendrat teknike të autorizuara.
1.2 Kur pajisja regjistruese ose komponentët e saj janë përshtatur ose zëvendësuar në mjet, instalimi i plotë do të jetë subjekt i një inspektimi të plotë për të siguruar që:
a) pajisja regjistruese ka qenë instaluar korrekt në përputhje me instruksionet e prodhuesve të mjeteve dhe tahografëve;
b) është në funksionim të rregullt;
c) përfshirja ose lidhja e ndonjë funksioni të pajisjes regjistruese, pajisja ose pajisjet (të miratuara ose e kundërta) nuk mund të interferojnë (ose të jenë të afta të interferojnë) me funksionet e veta dhe të sigurisë së pajisjes regjistruese.
2. Aktivizimi
2.1 Prodhuesit e mjeteve ose qendrat teknike do të aktivizojnë tahografin dixhital të instaluar, përpara se mjeti të lërë godinën ku është kryer instalimi.
2.2 Pas instalimit, NJM-ja e pajisjes regjistruese duhet të aktivizohet bashkë me sensorin e lëvizjes dhe disa të dhëna, siç përshkruhet në apendiksin 1B të AETR, futja brenda memories së saj në lidhje me identifikimin e mjetit, identifikimin e pajisjes regjistruese dhe parametrat e operimit të saj. Funksionet e regjistrimit dhe magazinimit të pajisjes regjistruese do të jenë në gjendje pune të plotë pas aktivizimit të saj.
2.3 Për të vendosur parametrat e kërkuar në tahografin dixhital, karta e qendrës teknike duhet të futet direkt në njësinë e mjetit.
3. Kalibrimi
3.1 Instalimi do të pasohet nga një kalibrim brenda dy javëve të çdo instalimi ose lëshimi të numrit të regjistrimit të mjetit. Në praktikë pjesa më e madhe e mjeteve të reja do të kërkojnë kalibrimin në pikën e shitjes në vijim të regjistrimit.
3.2 Kalibrimi i pajisjes regjistruese është i detyrueshëm të kryhet pas çdo instalimi, inspektimi periodik ose riparimi.
3.3 Kalibrimi i pajisjes regjistruese mund të kryhet vetëm kur është futur në pajisje një kartë ofiçine.
3.4 Kalibrimi do të kërkojë konstanten e pajisjes regjistruese, në formën “k” impulse për kilometër, perimetrin efektiv të gomave në lëvizje të mjetit në formën “l” në milimetra, dhe koeficientin karakteristik të mjetit në formën “w” impulse për kilometër. Sapo faktorët e saktë “k”, “l”, “w” janë përcaktuar, këto vlera duhet të programohen në Njësinë e Mjetit të tahografit.
3.5 Pajisja regjistruese duhet të ruajë në memorien e saj parametrat e mjetit të vendosura dhe të futura në kalibrimin e parë brenda këtij mjeti (siç tregohet nga Numri i Identifikimit të Mjetit, MIN) dhe gjatë pesë kalibrimeve të fundit (nëse disa kalibrime ndodhin brenda një dite kalendarike vetëm kalibrimi i fundit i ditës do të memorizohet). Identifikimi i qendrës teknike dhe data e kalibrimit janë, gjithashtu, të memorizuara.
3.6 Karta e ofiçinës ka aftësinë të regjistrojë aktivitetin e kalibrimit të kryer me këtë kartë.
4. Pllaka instaluese
4.1 Pasi është kontrolluar instalimi i pajisjes së regjistrimit, një pllakë instaluese, lehtësisht e dallueshme, do të fiksohet ose te NJM-ja ose në një vend të përshtatshëm te kabina e automjetit. Pas çdo inspektimi nga qendrat teknike të autorizuara, një pllakë e re instalimi do të vendoset në vend të së mëparshmes. 
4.2 Pllaka është një kërkesë ligjore dhe mban identifikimin e mjetit dhe parametrat e kalibrimit, si dhe vërteton që pajisja regjistruese plotëson kërkesat e marrëveshjes AETR.
4.3 Pllaka instaluese duhet të tregojë të paktën karakteristikat e mëposhtme:
a) shenja e veçantë e qendrës teknike të miratuar;
b) emri, adresa ose emri tregtar i qendrës teknike të miratuar;
c) koeficientin  karakteristik  të mjetit  në  formën “w = … imp/km”;
d) konstanten e pajisjes së tahografit dixhital në formën “k = … imp/km”;
e) perimetrin efektiv të gomave në rrota  në formën “l = … mm”;
f) përmasat e gomave;
g) data në të cilin “l” dhe “w” janë matur; 
h) numri identifikimit të mjetit.
4.4	Me përjashtim, të rastit të instalimit të tahografëve dixhitalë nga prodhuesit e mjeteve dhe përfaqësuesit e tyre, ose gjatë aktivizimit të tyre, një certifikatë duhet të lëshohet për çdo operacion teknik të kryer sipas modelit të aneksit 3 të këtij udhëzimi, dhe ruhet nga qendra teknike për të paktën 3 vjet. 
5. Vulosja
5.1 Vulosja duhet të kryhet nga qendra teknike pas përfundimit të instalimit, inspektimit, kalibrimit ose riparimit të sistemit të tahografit. Vulat duhet të shënohen me shenjën e veçantë të autorizuar për qendrën teknike.
5.2 Pjesa që vijon duhet të vuloset:
a) çdo lidhje, e cila në qoftë se ndërpritet, do të shkaktojë kryerjen e ndryshimeve të fshehura ose humbjen e të dhënave të fshehura;

b) pllaka instaluese, vetëm në qoftë se ajo është fiksuar në mënyrë të këtillë: ajo nuk mund të hiqet pa u shkatërruar shenjat.
6. Kontrollet dhe inspektimet
6.1 Inspektimet do të kryhen kur pajisja regjistruese është montuar për herë të parë në një mjet, kur ajo është zëvendësuar (inspektimet e instalimit), ndërsa në shërbim, brenda dy vjetëve nga inspektimi i fundit (inspektimi periodik). Inspektimet, gjithashtu, do të kryhen pas:
a) çdo riparimi të pajisjes;
b) çdo ndryshimi të koeficientit karakteristik të mjetit, “w”;
c) çdo ndryshimi të perimetrit efektiv të gomave;
d) pajisja e kohës UTC është gabim me më shumë se 20 minuta;
e) ndryshimit të numrit të regjistrimit të mjetit (NRM).
7. Inspektimet do të përfshijnë kontrollet e mëposhtme:
a) që pajisja regjistruese është plotësisht funksionale dhe punon në rregull, përfshirë magazinimin e të dhënave në funksionin e kartave të tahografit;
b) pajisja regjistruese është në përputhje me dispozitat e apendiksit 1B, kapitulli III 2.1 dhe kapitulli III 2.2 në lidhje me tolerancat maksimale në instalim;
c) që pajisja e kontrollit mban tipin e markës së miratuar;
d) që pllaka e instalimit është e fiksuar;
e) që vulat e pajisjes dhe pjesët e tjera të instalimit janë të paprekura;
f) përmasat e gomave dhe perimetrin aktual të gomave në lëvizje.
7.1 Inspektimet do të përfshijnë një kalibrim dhe, pas çdo inspektimi nga një QT, një pllakë e re instalimi do të zëvendësojë atë ekzistuese.
8. Riparimet dhe heqja
8.1 Kryerja e operacioneve për riparime ose heqje të tahografit për të gjitha ose pjesën më të madhe të riparimeve të vogla, konsiderohet e vështirë për t’u kryer nga qendra teknike për shkak të kërkesave të sigurisë për pajisjen regjistruese të vendosur në apendiksin 1B të AETR-së. Të tilla riparime do të specifikohen si pjesë të procesit të miratimit të tipit për pajisjen regjistruese.
8.2 Prodhuesit e tahografëve mund të sigurojnë instruksione të qarta mbi procedurat për kryerjen e riparimeve të lejuara për secilin model dhe variant të pajisjes regjistruese nga ofiçinat.
8.3 Kur kërkohet heqja e pajisjes regjistruese, qendra teknike më parë duhet të sigurojë ruajtjen dhe transferimin e të dhënave që nga transferimi i fundit.
Pajisja e hequr duhet, gjithashtu, të kthehet te prodhuesi i mjetit ose te prodhuesi i tahografit për qëllime të garancisë së pajisjes.

Neni 22
Transferimi i të dhënave të pajisjes regjistruese

1. Kur bëhet riparimi (sipas përkufizimit përkatës të nenit 2 të këtij udhëzimi) ose heqja e pajisjes, qendrat teknike të miratuara të tahografit duhet të jenë të afta të transferojnë të dhënat nga pajisja regjistruese për t’ia dhënë operatorit të transportit përkatës.
2. Qëllimi i plotësimit të kërkesës së pikës 260 të apendiksit 1B të AETR-së është që t’i bëjë të mundur operatorëve të transportit të kenë mundësinë të mbajnë të regjistruara aktivitetin e drejtuesve të mjeteve dhe mjeteve, si dhe për t’ua paraqitur inspektorëve të kontrollit sa herë kërkohet prej tyre. 
3.  Operatorët e transportit duhet të transferojnë të dhënat e tyre nga NJM-ja përpara mbylljes dhe kalimit të NJM-së te një operator tjetër. Kjo kërkesë zbatohet edhe nëse NJM-ja nuk është përshtatur akoma te një mjet, i cili është shitur ose, nëse NJM-ja thjesht është hequr nga mjeti për t’u zëvendësuar. Megjithatë në rastet kur një NJM bëhet me defekt nga kushtet normale, ose kur nuk kanë qenë transferuar, mund të jetë e nevojshme që të dhënat të transferohen nga ofiçina.

Neni 23
Certifikata e mostransferimit të të dhënave

1. Qendrat teknike do të lëshojnë për operatorët e transportit një certifikatë të mostransferimit të të dhënave, kur keqfunksionimi i pajisjes regjistruese pengon të dhënat e regjistruara të transferohen. Një kopje identike e certifikatës do t’i dërgohet kompanisë transportuese me adresë të regjistruar.
Qendrat teknike duhet të ruajnë një kopje të çdo certifikate të lëshuar për të paktën një vit.
2. Nëse të dhënat nuk mund të transferohen dhe si pasojë operatori i transportit që ka përdorur NJM-në dhe për të cilin i përkasin të dhënat nuk mund të identifikohen, qendra teknike duhet të lëshojë një certifikatë të mostransferimit vetëm për përdoruesin e fundit të mjetit.
 3. Nëse operatori i transportit mund të identifikohet, por të dhënat e tij mund të transferohen pjesërisht, një certifikatë mostransferimi duhet të lëshohet vetëm për të dhënat e patransferuara.
Të dhënat duhet të magazinohen nga qendra teknike dhe t’i jepen operatorit përkatës të transportit siç përcaktohet më sipër.
4. Certifikata e mostransferimit të të dhënave është sipas modelit të aneksit 4 të këtij udhëzimi.

Neni 24
Magazinimi i të dhënave të transferuara nga memoria e pajisjes regjistruese

1. Të gjitha arkivat e kompjuterizuara të transferimeve të kryera, si dhe kopjet e tyre, duhet të ruhen në një kasafortë të mbyllur të projektuar për këtë qëllim në ambientet e zyrave të qendrës teknike.
2. Arkivat e kompjuterit, të transferuara dhe kopjet e tyre do të magazinohen për tre vjet nga data e transferimit të tyre. Nëse ky afat ka kaluar, këto arkiva dhe kopjet e tyre duhet të shkatërrohen.
3. Për çdo shkatërrim të kryer të arkivave të kompjuterit, qendra teknike duhet të mbajë një dokument për të paktën 3 vjet, i cili përfshin: 
a) datën e shkatërrimit;
b) numrin e regjistrimit (targën) e mjetit nga i cili ishte transferuar;
c) numrin e identifikimit të mjetit nga i cili ishte transferuar;
d) numrin serial të njësisë së mjetit nga i cili ishte transferuar;
e) simbolin arkivues të kompjuterit të shkatërrimit;
f) metodën e shkatërrimit;
g) personin i cili e ka kryer.
4.  Pajisja e përdorur për transferimet duhet të jetë e pajtueshme me tahografët dixhitalë të përdorur. Ato, gjithashtu, duhet të plotësojnë kërkesat e mëposhtme:
a) hyrja në pajisjen kompjuter të përdorur do të jetë e mbrojtur me çelës;
b) nëse ka një database me të cilin transferohen të dhënat, hyrja në të duhet të jetë e mbrojtur me një çelës.
5. Nëse transferimi është kryer, të dhënat i komunikohen me shkrim kompanisë së transportit që ka kryer bllokimin e të dhënave të fundit pas një kërkese me shkrim. Ata, gjithashtu, duhet të jenë informuar për procedurat për kthimin e të dhënave të transferuara. Ato do të jenë:
a) me dorë nga një person i veçantë;
b) me e-mail ose me anë të internetit;
c) me korrierin e kompanisë;
d) me postë të regjistruar.
Të dhënat do të dërgohen vetëm nëse ka një kërkesë me shkrim nga kompania e transportit që ka kryer bllokimin e të dhënave të fundit, ose ndonjë kompani tjetër që ka kryer bllokimin e të dhënave të mëparshme, ose me kërkesën e autoritetit kompetent.
6. Për çdo paketë të dërguar, qendra teknike do të mbajë një arkiv të të dhënave të transferuara bashkë me informacionin e mëposhtëm:
a) kërkesën ose kërkesat me shkrim nga kompania(të) transportuese;
b) një raport të transferimit të të dhënave; 
c) të dhënat e kartës së kompanisë me të cilën janë dërguar transferimet (numri kartës, emri i kompanisë, adresa, shteti që e lëshon, periudha e vlefshmërisë);
d) data e dërgimit;
e) formati në të cilin është dërguar;
f) njoftimi i marrjes.

7. Pajisja e vlefshme për qendrën teknike për transferimet e kryera në përputhje me këtë dispozitë mund të përdoren për transferta vullnetare nga kompanitë transportuese, me përdorimin e kartës së kompanisë së transportit, por asnjëherë me një kartë memorieje nga qendra teknike.
8. Të gjitha të dhënat e transferuara dhe dokumentet e prodhuara si rezultat i këtij aktiviteti, si dhe regjistrat që e shoqërojnë, do të jenë të vlefshme për autoritetet kompetente përgjegjëse për inspektimin e transportit rrugor.
KAPITULLI IV

Neni 25
Mbrojtja e të dhënave të transferuara

Nëse të dhënat e transferuara përmbajnë të dhëna personale, të gjitha qendrat teknike duhet të plotësojnë kërkesat e legjislacionit “Për mbrojtjen e të dhënave personale”, ligji nr. 9887, datë 10.3.2008.
Qendrës teknike i kërkohet të sigurojë që jo vetëm të dhënat mund t’i kthehen operatorit të transportit përkatës, por që ato të jenë të siguruara vetëm për këtë operator transporti.
Qendrat teknike ligjërisht nuk mund të operojnë me të dhënat që disponojnë pa lejen e pronarit/administratorit të shoqërisë së transportit (p.sh., me kalimin e tyre në një person pa miratimin e pronarit/administratorit).
Për qëllime praktike, identifikimi i të dhënave të pronarit/administratorit të shoqërisë së transportit duhet të jetë vendosur nga referenca për shoqërinë për të siguruar një bllok të veçantë për këto të dhëna.
Pas përfundimit të veprimtarisë së një QT-je, dorëzimit të miratimit, të gjitha të dhënat në lidhje me instalimin, inspektimin e kalibrimit, transferimin e të dhënave dhe heqjen e tahografëve (bashkë me pajisjet e vulosjes dhe kartat e ofiçinës) duhet t’i kalojë autoritetit të miratimit të ofiçinës.

Neni 26
Inspektimi, monitorimi dhe kontrolli i qendrave teknike të miratuara

1. Me qëllim që të ruhen standardet operuese në qendrën teknike, ministria përgjegjëse për transportin nëpërmjet DPSHTRR-së duhet të ushtrojë kontroll për plotësimin e kushteve për të cilat qendra teknike është autorizuar. 
2. Ofiçinat e autorizuara të tahografit janë të detyruara të lejojnë inspektorët e DPSHTRR-së dhe Drejtorisë së Përgjithshme të Metrologjisë, në bashkëpunim ose veç e veç, të inspektojnë gjatë kohës që ushtrojnë veprimtarinë e tyre. Inspektimi do të kryhet të paktën një herë në vit.
Për këtë, këto qendra duhet t’u krijojnë lehtësira inspektorëve për ushtrimin e kontrollit.

3. Drejtoria e Përgjithshme e Shërbimeve të Transportit Rrugor njofton tri ditë para një QT-je për inspektimin që do të kryejë. Një QT duhet të inspektohet jo më pak se një herë në 6 muaj.
4. Për plotësimin e kushteve të këtij neni, inspektorët dhe specialistët e sektorit të shërbimit të tahografit pranë DPSHTRR-së, duhet të jenë trajnuar nga institucione të akredituara për kryerjen e operacioneve në shërbimet e tahografit.
5. Monitorimi i kompetencës dhe i aktiviteteve të qendrës teknike nga organet e kontrollit pranë DPSHTRR-së, duhet gjithmonë të trajtohet si një aktivitet i vazhdueshëm.
6. Për të ruajtur sigurinë e të gjitha sistemit të tahografit dixhital, ruajtjen e gjurmëve të kontrolleve të nevojshme për të gjitha aktivitetet në lidhje me tahografët dhe çdo qendre teknike, DPSHTRR-ja, përveç regjistrit të qendrave teknike të përcaktuara në nenin 8, duhet të regjistrojë:
a) emrat e teknikëve të kualifikuar të punësuar nga qendrat teknike;
b) të dhëna për nivelin e trajnimit të çdo tekniku, përfshirë nëse ata janë në zotërimin e vlefshmërisë së certifikatave të trajnimit;
c) të dhëna për kartat e ofiçinës, të lëshuara dhe emrat individualë të teknikëve të autorizuar për përdorimin e kartave individuale;
d) shënimet e inspektimeve, kalibrimeve dhe riparimeve të kryera;
e) shënimet e kontrolleve të auditëve, të kryera nga qendra teknike.
7. Mirëmbajtja e të gjitha dokumenteve, përgjegjësi e qendrës teknike të miratuar, do të jetë subjekt kontrolli i inspektorëve.
8. Regjistri i operacioneve teknike sipas pikës III të aneksit 2 (si në formë të shkruar ose elektronike), regjistri i kartave të lëshuara, raportet e inspektimit dhe testeve duhet të jenë të vlefshme gjatë orarit të punës së qendrës teknike, kur kërkohet nga inspektorët e kontrollit. Mospasja e këtyre dokumenteve do të konsiderohet si shkelje dhe do të çojë në masa disiplinore ndaj qendrës teknike të miratuar.
9. Për efekte sigurie, te të gjitha mjetet që kanë tahografë analogë me lidhje mekanike me kutinë e shpejtësisë së mjetit, të zëvendësohen me tahogrofë analogë me lidhje elektronike me kutinë e shpejtësisë ose me tahografë dixhitalë. 

Neni 27
Dispozita të përgjithshme

1. Anekset 1, 2, 3, 4, 5, 6, 7, 8 , 9 dhe shtojca 1A  e skemave të qendrave të tahografit, bashkëlidhur, janë pjesë përbërëse e këtij udhëzimi.
2. Projekti dhe konstruksioni i ofiçinave ekzistuese të tahografit, të cilat kanë aplikuar para hyrjes në fuqi të këtij udhëzimi, do të pranohen ashtu siç janë, nëse teknologjia që do të zbatohet i përket një shteti anëtar të BE-së.
3. Udhëzimi nr. 8, datë 29.4.2011, shfuqizohet. 
4. Ky udhëzim hyn në fuqi 15 ditë pas botimit në Fletoren Zyrtare.
MINISTRI I TRANSPORTIT DHE INFRASTRUKTURËS
Edmond Haxhinasto

[bookmark: _GoBack]ANEKSI 1
1. KËRKESAT PËR AUTORIZIM

Personi fizik/juridik që kërkon të pajiset me autorizim si qendër teknike duhet të paraqesë formularin e aplikimit të shoqëruar me dokumentet e listuara më poshtë:
1. Një planimetri e vendndodhjes, që të paraqesë:
a) ndërtesën e qendrës teknike;
b) pozicionin e ndarjes së veçantë të kalibrimit brenda ndërtesës;
c) dimensionet e vijëzimit të testit të mjetit, duke përfshirë hapësirat për lëvizjen e personelit gjatë testimit;
d) hyrjen në rrugën publike;
e) zonën e parkimit.
Kërkesa shtesë për zonën e kalibrimit, zonën e inspektimit dhe testit të mjeteve mund të kërkohen, sipas përcaktimeve nga autoriteti i miratimit të ofiçinës.
2. Vizatimet me dimensionet e plota të pjesës së ndërtesës për inspektim/kalibrim, paraqitja e:
a) pajisjes më të afërt;
b) pjesëve të afërta të ndërtesës;
c) vendin e pajisjes së kalibrimit;
d) pozicionet dhe dimensionet e hyrjeve dhe daljeve;
e) zona e pranimit;
f) stendat e njoftimeve të detyrueshme;
g) etj.
Në shtojcën 1a jepet skema e vendosjes së linjave. Kjo skemë është rekomanduese kur projektohet qendra dhe duhet të konsiderohet si kriter minimal. Variante të tjera janë të pranueshme me kushtin që vendosja dhe funksionimi i pajisjeve të bëhet në përputhje me kërkesat e sigurisë të manualeve të dokumentacionit të origjinës.
3. Dokumente për përdorimin e ndërtesës
Nëse aplikanti është pronari i ndërtesës:
a) kopje të regjistrit të hipotekës që e konfirmojnë këtë;
b) nëse nuk ka regjistrin e hipotekës, vërtetimin e pronës me shkrim me sqarimet përkatëse. 
Nëse aplikanti nuk është pronari i ndërtesës:
a) dokumente që aplikanti ka të drejtën ekskluzive të përdorimit të ndërtesës, përfshirë përdorimin si një qendër teknike, në formën e një kontrate me qira, marrëveshjeje qiradhënieje.
4. Dokumentet për plotësimin e kërkesës së reputacionit të mirë:
a) të ketë reputacion të mirë, siç përcaktohet në pikën 3, të kapitullit II, të vendimit të Këshillit të Ministrave nr. 325, datë 19.3.2008, “Për miratimin e rregullave për pranimin në veprimtarinë e operatorit të transportit rrugor të mallrave dhe udhëtarëve, si dhe për njohjen e dokumenteve zyrtare të caktuara për këta operatorë”.  
b) Deklaratë e dënimit/mosdënimit të secilit person të përfshirë në aplikim. Në rastin e një shoqërie me disa ortakë, kjo do të jetë e ndarë në deklarata të veçanta për secilin ortak.
5. Dokumentin për gjendjen e përshtatshme financiare. Kjo duhet të jetë referencë nga një bankë ose institucion financiar ose kontratën me kompaninë siguruese që mbulon çdo risk për të cilin ata janë përgjegjës. Nëse kjo nuk disponohet, mund të paraqitet:
a) referencë nga një ekonomist i kualifikuar mbi vlerësimin e gjendjes financiare të qendrës teknike;
b) për një biznes të ri, referencat bazohen në një planbiznes që në opinionin profesional plani është realist, dhe kapitali ose mbështetje financiare për zbatimin e këtij plani është i mjaftueshëm.
6. Një kopje të regjistrit tregtar pranë QKR-së.
7. Në rastin e personit juridik, dokumentin që autorizon personin për të bërë aplikimin në emër të personit juridik.
8. Evidencë mbështetëse, që demonstron se aplikanti ka pranuar marrëveshjet për dispozitën e mbështetjes teknike të përshtatshme dhe informacionit (p.sh., nga një organizatë e njohur për tahografin, e tillë si prodhuesi i tahografit).
9. Evidencë mbështetëse për të treguar se aplikanti ka pranuar dispozitën e trajnimeve të teknicienëve të certifikuar (p.sh., nga një qendër trajnimi e miratuar e tahografëve).
10. Evidencë mbështetëse për të treguar që aplikanti ka pranuar marrëveshjet për dispozitën e pajisjes të tahografëve, pjesëve rezervë dhe të konsumuara për të mundësuar punën e tahografit të drejtohet në mënyrë të kënaqshme.
11. Evidencë mbështetëse për të treguar se aplikanti ka pranuar marrëveshjet për dispozitën e kontrollit cilësisë dhe auditimin e menaxhimit të ofiçinës, inspektimit të zakonshëm, mirëmbajtjes dhe kontrollin e konfirmuar të testit të pajisjes së tahografit.

ANEKSI 2

I. SHENJA E VEÇANTË E QENDRËS TEKNIKE
Shenja e veçantë e qendrës do të ketë formën në vijim:
AL X YY ZZ, p.sh., ALB0103
X i përket një ose disa germave alfabetike në lidhje me prodhuesin e tahografëve analogë ose dixhitalë, për të cilin qendra teknike është e autorizuar, sipas listës në vijim, e cila plotësohet në vazhdimësi nga organi kompetent i lëshimit të autorizimit, p.sh.:
A Siemens VDO (Continental)
B Stoneridge
C Actia
D Efkon
YY është një numër kodi lokal, në përputhje me vendndodhjen e qendrës teknike, sipas formatit në vijim:
Tirana 01   Durrësi 02 etj.
ZZ i përket numrit rendor vijues në regjistrin e qendrave teknike.
II. SHENJA E KLASËS SË MIRATIMIT PËR TAHOGRAFIN
1. Për qendrat e miratuara që kryejnë operacione për sistemet e tahografit analog, do të vendoset tabela e mëposhtme:
[image: ]

2. Për qendrat e miratuara që kryejnë operacione për sistemet e tahografit dixhital, do të vendoset tabela e mëposhtme:
[image: ]

Përmasat e tabelave janë 610 x 160 me sfond blu dhe shkrimi me ngjyrë të zezë. Lartësia e shkronjave 48 mm.
III. REGJISTRI I OPERACIONEVE TEKNIKE 
Regjistri duhet të përmbajë të dhënat e mëposhtme:
I. Të dhëna për qendrën teknike:
a) emri i qendrës teknike;
b) shenja e veçantë e identifikimit të qendrës teknike.
II. Për çdo operacion teknik të kryer, do të regjistrohen në vijim:
a) data;
b) marka e tahografit;
c) tipin e markës së miratuar;
d) numri i prodhuesit të tahografit;
e) targën e mjetit*;
f) kategorinë e mjetit (për mallra M dhe për pasagjerë P);
g) markën e mjetit;
h) perimetrin efektiv të gomave në rrota, në formën “l= …. mm”; 
i) koeficientin karakteristik të mjetit, në formën “w= ….. imp/km”; 
j) konstanten e pajisjes së tahografit dixhital në formën “k= …. imp/km”.
III. Emri i teknikut që ka kryer operacionin, gjithashtu, do të shënohet në regjistër.
*) Kur tahografi dixhital është instaluar në mjete përpara se ata të jenë regjistruar, në vend të targës së mjetit, do të shënohet numri i shasisë.
IV. Cikli i plotë i punës së pajisjes së regjistrimit (tahografi dixhital)

ANEKSI 3
CERTIFIKATA E KRYERJES SË OPERACIONIT TEKNIK
 
Certifikata lëshohet pas çdo operacioni teknik dhe duhet të përfshijë të paktën (*) 
Certifikata duhet të ketë si pjesë të sajën intergrale tabelën e testit, e cila mund të shkëputet nga formati i certifikatës:
A. Identifikimi i operacionit teknik
1. Numri rendor i operacionit teknik të qendrës teknike; 2. Data e kryerjes së operacionit teknik. 	
B. Identifikimi i qendrës teknike
1. Emri i kompanisë së qendrës teknike; 	
2. Shenja e veçantë e identifikimit të qendrës teknike; 
3. Qyteti në të cilin ndodhet; 	
4. Adresa postale.
 C. Identifikimi i teknikut të certifikuar që ka kryer riparimin
1. Emri dhe mbiemri; 	
2. Identifikimi i kartës së ofiçinës; 	
3. Data e afatit të mbarimit të kartës së ofiçinës. 
D. Tipi i operacionit/ve teknik që është kryer
1. (  ) instalimi i tahografit;
2. (  ) aktivizimi i tahografit;
3. (  ) instalimi tahografit;
4. (  ) inspektimi periodik i tahografit.
E. Identifikimi dhe të dhëna të tjera që lidhen me mjetin
1. Numri i regjistrimit të mjetit (targa); 	
2. Marka; 	
3. Pronari; 	
4. Leximi i odometrit; 	
5. Përmasat e gomave; 	
6. Vlerën e pajisjes së kufizimit të shpejtësisë (nëse aplikohet) në formën “v = ... km/orë”.
F. Presioni i gomave të jashtme
Presioni i gomave: “p=.... bar”
H. Inspektimi i vulave të tahografit

Nëse sistemi nuk është me vulat e domosdoshme, domethënë që nuk mund të certifikohet, si pasojë mjeti pajiset me një certifikatë të përkohshme që vërteton që është në proces regullimi për një afat 10-ditor.  
J. Identifikimi i njësisë së mjetit
1. Emri i prodhuesit; 	
2. Numri i tipit të miratuar të NJM-së; 	
3. Tipi i markës së miratuar; 	
4. Numri serial i NJM-së.	
K. Kontrolli i precizonit të distancës dhe matjeve të shpejtësisë nga njësia e mjetit, nëpërmjet udhëtimit të stimuluar më të madhe se 1000 m në 20, 100 dhe 180 km/orë. Janë gabimet më pak se ±1%?
1. Po: (  )
M. Parametrat e matur
1. Perimetri efektiv i gomave në rrota në formën “l = …. mm”.



2. Koeficienti karakteristik i mjetit në formën “w = ….. imp/ km”. N. Përditësimi i datës dhe orës me testuesin e orës.
3. Gabimet në %.
P. Parametrat e kalibrimit të kryer në qendrën teknike:
1. Perimetri efektiv i gomave në rrota në formën “l = …. mm”.
2. Koeficienti karakteristik i mjetit në formën “w = ….. imp/km”.
3. Konstantja e pajisjes së tahografit dixhital në formën “k = …. imp/km”. Q. Në rastin e inspektimit periodik të tahografit, rezulton se:
4. (  ) pozitive.
5. (  ) negative.
Komente: ___________________________________
Firma e teknikut dhe vula e qendrës: _____________
Firma e përdoruesit: __________________________
Shënim.(*) Nëse ndonjë prej numrave, me përjashtim të atyre me alternativa, nuk është mbushur, në një fletë për vërejtje do të deklarohen arsyet.


ANEKSI 4
VËRTETIMI PËR TË DHËNAT E TRANSFERUARA/ CERTIFIKATA E MOSTRANSFERIMIT
CERTIFIKATË nr.

	TË DHËNA PËR MJETIN DHE KOMPANINË
1. Numri i regjistrimit të mjetit:
2. Numri i identifikimit të mjetit:
3. Prodhuesi i mjetit:
4. Modeli i mjetit:
5. Emri i kompanisë:
6. Adresa e kompanisë:
7. Elementet e kartës së kompanisë:
	
	TË DHËNA TË QENDRËS TEKNIKE
8. Emri i qendrës teknike:
9. Adresa e qendrës teknike:
10. Numri i miratimit të QT-së
11. Elemente të kartës së QT-së
12. Emri i teknikut dhe firma:

	
	
	
	

	TE DHËNA TË NJËSISË SË MJETIT
13. Emri i prodhuesit të tahografit:
14. Modeli i njësisë së mjetit:
15. Numri serial i njësisë së mjetit:
16. Data e prodhimit:
17. Vendndodhja e njësisë në kabinë:
18. Marka e miratimit për tipin e pajisjes:
19. Dukshmëria e pllakës (kërkesa 169/170 e
apendiksit 1B të marrëveshjes AETR:
	
	REGJISTRI I TRANSFERIMIT
Kërkesa me shkrim e marrë nga mbajtësi i kartës
kompanisë për të dhënat e transferuara duhet të jetë
bashkëlidhur këtij dokumenti.
20. Është e mundur të shihen të dhënat në ekran? PO/JO
21. Është e mundur të printohen të dhënat? PO/ JO
22. Është e mundur të transferohet ndonjë e dhënë? PO/JO
23. Është e mundur të transferohen të gjitha të dhënat? PO/JO
24. Nëse jo, pse?
25. Data e transferimit të të dhënave nga njësia e mjetit:
26. A ka të dhëna që i janë dërguar kompanisë? PO/ JO
27. Data e pajisjes me të dhënat e transferuara:




DEKLARATË

1. Kjo certifikatë është lëshuar në përputhje me procedurat e vendosura nga autoriteti kompetent në qeverinë e Republikës së Shqipërisë, ku qendra teknike është miratuar për të drejtuar punën në tahografët dixhitalë.
2. Kjo certifikatë konfirmon që ishte/nuk ishte (fshihet nëse nevojitet) e mundur të transferoheshin të dhënat e magazinuara në njësinë e mjetit të identifikuar më sipër. Në përgjigje të kërkesës me shkrim nga mbajtësi i kartës së kompanisë të identifikuar më sipër (fshihet nëse nevojitet):
a) Nuk janë siguruar të dhëna për mbajtësin e kartës së kompanisë dhe ky dokument është lëshuar si një certifikatë e mostransferimit sipas kërkesës 261 të apendiksit 1B të marrëveshjes AETR.
b) Të dhënat e identifikuara më sipër janë lëshuar për mbajtësin e kartës së kompanisë, dhe në verifikimin e paraqitjes së identifikimit të kompanisë në përputhje me nenin 11.5 të aneksit dhe kërkesës 260 të aneksit 1B të marrëveshjes AETR.

FIRMA E TEKNIKUT I CILI KA KRYER PUNËN
FIRMA E TEKNIKUT PËRGJEGJËS


ANEKSI 5
DOKUMENTI I KONTROLLIT TË CILËSISË SË PUNËS SË TEKNIKËVE TË TAHOGRAFËVE

Dokumenti i kontrollit të cilësisë së punës së teknikëve të certifikuar (çdo 6 muaj)
Të dhënat e qendrës teknike:
Emri i drejtuesit teknik të qendrës teknike:
Emri i kontrollorit të cilësisë:
Emri i teknikut të certifikuar:
Data e auditit:
Data e auditimit pasardhës:
Tipi i kontrollit të tahografit për vlerësimin e teknikut
Instalimi fillestar i tahografit analog 		_____
Rikalibrimi 6-vjeçar për analogun 		_____
Inspektimi 2-vjeçar për analogun 		_____
Instalimi fillestar për dixhitalin 		_____
Kalibrimi 2-vjeçar për dixhitalin 		_____
Të dhëna për tahografin:
Marka 			__________	
Tipi, numri modelit		__________	
Nr. i serisë 			__________	
Të dhëna për mjetin:	 	__________
Marka 		  	__________	
NIM			 	__________	
Nr. i regjistrimit të mjetit	 __________	
Inspektimi/ kalibrimi i tahografit analog 
(nëse zbatohet)
Plotësimi për të paktën 3 kontrolle	PO/JO
Vendosja e “w” (nëse duhet) __________
Vendosja e “l”		 __________	
Testi 40 km/orë (nëse duhet)	 _____		
Testi 60 km/orë (nëse duhet) _____		
Kryerja e testit të orës 		PO / JO 
Kryerja e kontrollit të distancës 	PO/JO
Etiketat e testeve 			PO/JO
Shpejtësia për testin e shpejtësisë 	PO/JO
Vulosja e sistemit të tahografit 	PO/JO
Plotësimi i certifikatës së testit 	PO/JO
Plotësimi i regjistrit të operacioneve 
Teknike				PO/JO
Komente:
Inspektimi/ kalibrimi i tahografit dixhital (nëse zbatohet)
Plotësimi për të paktën 3 kontrolle	PO/JO
Vendosja e “w” __________		
Vendosja e “l” __________		
Vendosja e “k” __________			
Kryerja e kontrollit të distancës 	PO/JO
Kontrolli i kabllos dhe sensorëve 	PO/JO
Bërja e printimeve të të dhënave 
teknike 				PO/JO
Shpejtësia për testin e shpejtësisë 	PO/JO
Vulosja e sistemit të tahografit 	PO/JO
Plotësimi i certifikatës së testit 	PO/JO
Plotësimi i regjistrit të operacioneve 
teknike				PO/JO
Komente:
Kalon __________Nuk kalon____________
Tekniku 			Firma	
Kontrollori i cilësisë 		Firma	
Datë ___/____/_____

ANEKSI 6
FORMATI APLIKIMIT PËR AUTORIZIMIN SI NJË QENDËR TEKNIKE E MIRATUAR PËR PAJISJEN E REGJISTRIMIT

Plotësohet nga aplikanti (personi fizik/ titullari/ administratori/ pronari) me shkronja të mëdha me bojë të zezë.
1. Unë/ne:
a) Dëshiroj të aplikoj për miratimin në tahografin analog/digital;
b) Dëshiroj të aplikoj për miratimin si (vendos √).
Instalime standarde (instalim, aktivizim, kalibrim)
Instalime me veprim të kufizuar (instalim, aktivizim, vetëm)
2. Emri(at) dhe adresa e aplikantit(ve) (përfshirë emrin(at) e plotë, emrin tregtar, adresën e plotë postale).
Emri(at) e aplikantit 	
Adresa e plotë 	
Telefon nr. 	
Fax nr. 	
3. a) Tipi i firmës ose organit; 	
P.sh. person fizik, kompani me përgjegjësi të kufizuar, ent;
b) Në qofte se është kompani, nr. e regjistrimit. 
4. Emrin e plotë të personit të vetëm, të çdo partneri ose çdo drejtori (përdor fletë shtesë nëse nevojitet).


	Emri i plotë
	Pozicioni
	Data e lindjes

	
	
	

	
	
	

	
	
	

	
	
	

	
	
	





5. Emri dhe adresa e godinës, e cila është propozuar për të kryer instalimin përfundimtar, kalibrimin dhe vulosjen e sistemeve të tahografit (nëse është e ndryshme nga ajo e pikës 2 më sipër).
Emri 	
Adresa 	
Telefon nr. 	
Fax nr. 	
E-mail adres 	
Emri i menaxherit të certifikuar 	
6. Natyra e biznesit ose ndërmarrjes, p.sh., prodhues mjetesh/operues mjeti ________________________
7. Orët gjatë javës normale të punës, në të cilën qendra do të jetë e hapur për drejtimin e bizneseve sipas termave të kërkuar për miratim.


	Ditët
	Orët
	Ditët
	Orët



	E hënë
	nga ____deri____
	e premte
	nga ____deri____

	E martë
	nga ____deri____
	e shtunë
	nga ____deri____

	E mërkurë
	nga ____deri____
	e diel
	nga ____deri____

	E enjte
	nga ____deri____
	
	



	8. Pajisja – përshkrim i plotë i të gjithë pajisjes në dispozicion për përdorim:

	Pajisja
	Prodhimi
	Tipi
	Shënime/ të dhëna kalibrimi

	a) Pajisja testimit të mjetit, përfshirë programet e kalibrimit elektronik mbajtur me dorë
	
	
	

	b) Instrumenti portabël i tahografit njësia testimit drejtimit
	
	
	

	c) Testuesi i orës
	
	
	

	d) Pajisjet e vulosjes - përfshirë numrin e çdo tipi pajisje
	
	
	

	e) Instrumentin e presionit të gomave
	
	
	

	f) Kompresorin të aftë të furnizojë me ajër në presion mbi 10 bar
	
	
	

	g) Përshtatësin për njësitë e dërguesit elektronik
	
	
	




9. Elemente të dispozitës për “Trajnim dhe mbështetje teknike”.
(Mund të pajiset me informacion shtesë në fletë të ndara dhe t’i bashkëlidhen këtij aplikimi.)
Organi i trajnimit
Emri i organizmit/shoqërisë 	
Adresa 	
Telefon nr. 	
Furnizuesi i mbështetjes teknike
Emri i organizmit/shoqërisë 	
Adresa 	
Telefon nr. 	
Rregullimet për pajisjen, mirëmbajtjen dhe kalibrimin e pajisjes së testimit të miratuar
Emri i organizmit/ shoqërisë 	
Adresa 	
Telefon nr. 	
10. Unë/ne mbyllim me këtë aplikim dokumentet e mëposhtme mbështetëse:
a) Planimetri e vendndodhjes së godinës
b) Dimensionet e pjesës së ndërtesës për inspektim /kalibrim
c) Referencat
d) Dokumente për përdorimin e ndërtesës
e) Deklarate e dënimit/mosdënimit të secilit person
f) Evidencën për gjendjen e përshtatshme financiare
g) Një kopje të marrëveshjes së ortakërisë (nëse ka)
 
h) Evidencat mbështetëse për të treguar mbështetjen teknike/ trajnimet/mirëmbajtjen
i) Një kopje të regjistrit tregtar QKR
11. Deklarata dhe paraqitja
Unë deklaroj që informacioni i dhënë në këtë formular në lidhje me aplikimin për miratim është i vërtetë për njohuritë e mia më të mira.
Unë jam dakord për të qenë i lidhur me plotësimin e kushteve të vendosura në udhëzimin e ministrit përgjegjës për transportin nr.___, datë 	“Mbi kërkesat teknike dhe standardet e operimit të qendrave teknike për instalimin, aktivizimin, kalibrimin, inspektimin dhe riparimin e tahografit dixhital”, të përshtatshme për klasën e tahografëve të qendrës për të cilën unë kam aplikuar, në përputhje me nenin 9 të aneksit të marrëveshjes evropiane “Për punën e ekuipazheve të mjeteve të përfshira në transportin ndërkombëtar rrugor AETR” .

Firma e aplikantit _________  datë ___________
Emri ______________________________	
Pozicioni__________ Për dhe në emër të _______
(titullari, partner ose drejtori i kompanisë)





ANEKSI 7
AUTORIZIM PËR MIRATIMIN E OFIÇINËS SË TAHOGRAFIT ANALOG OSE/DHE DIXHITAL NË TRANSPORTIN RRUGOR

Shënime në lidhje me aplikimin, si dhe procesin e miratimit
Mbajtësi i këtij autorizimi,
Emri i personit fizik ose juridik: ________________
Me seli në: ________________		
Administrator/drejtor: ________________	
a) Për miratimin në:
tahografin analog dhe/ose tahografin dixhital
b) Për kryerjen e të gjitha operacioneve në tahografët analogë
c) Për kryerjen e operacioneve të mëposhtme në tahografët dixhitalë. Instalime standarde (instalim, aktivizim, kalibrim, riparim) ose Instalime me veprim të kufizuar (instalim, aktivizim, vetëm) është i autorizuar si ofiçinë e miratuar (qendër teknike) për kryerjen e operacioneve në pajisjet regjistruese si më sipër, sipas kushteve të vendosura në vendimin e Këshillit të Ministrave nr. 1054, datë 22.12.2010, “Për miratimin e rregullores mbi pajisjet e regjistrimit në transportin rrugor”.
d) Për të drejtën e ushtrimit të kurseve për drejtues mjeti, kompani, organet e kontrollit dhe ofiçinat.
Shënime në lidhje me vulën që do të përdorë qendra teknike, me markat e tahografëve për të cilët do të kryejë operacionet teknike etj.
Autorizimi është i vlefshëm nga ___/ ___/______, deri më ___/ ___/______ .
Firma dhe vula e autoritetit kompetent.

ANEKSI 8
LISTA E PAJISJEVE TË NEVOJSHME NË QENDRAT TEKNIKE TË TAHOGRAFËVE ANALOGË DHE DIXHITALË

Qendra teknike duhet të ketë pajisjet e mëposhtme për testimin e tahografit.
1. Pajisja e testimit të mjetit (bankëprova me rul), për të përcaktuar koeficientin karakteristik të mjetit “w” dhe perimetrin efektiv të gomave “l”.
(Ky sistem përbëhet nga dy rule mbështetëse dhe dy rule të matjes. Rulet e mbështetjes janë të pavarur nga njëri-tjetri, ndërsa rulet matëse janë të bashkuara nga një bosht që lidh dhe mbart një gjenerator impulsesh. Ky transmetues mund të masë shpejtësinë e rrotullimit të ruleve dhe distancën e përshkruar.
Një celulë fotoelektrike e vendosur në anën e sipërme të strukturës lejon për të numëruar numrin e rrotullimeve të një rrote, në saje të një rripi të vogël reflektiv, bashkëngjitur më parë te goma). Bashkëngjitur dhe rulat me lëvizje të lirë, të cilët vendosen për të mundësuar bankëprovën edhe për mjetet të cilat nuk kanë bllokues diferenciali. 
2. Pajisja e dorës për testin e tahografit – e përshtatshme për përdorim në bankën e punës dhe në kabinën e automjetit.
3. Programuesi i tahografit dixhital me program të instaluar për të lexuar, ndryshuar dhe vendosur të dhënat në NJM, kalibrimin ose konfirmimin: “NIM” “NRM”, madhësinë e parametrave “l”, “w”, “k”, vlera e përshtatja e pajisjes me shpejtësi të kufizuar, kur është e nevojshme të korrigjojë dhe të konfirmojë orën aktuale UTC të tahografit.
4. Testuesi i orës për të provuar saktësinë e orës së tahografit me orën kombëtare dhe ndërkombëtare.
(Ky instrument duhet të jetë subjekt i testeve mujore funksionale dhe kalibrimit të paktën çdo vit.)
5. Analizuesin optik të fletëve të regjistrimit të tahografit analog për analizimin dhe verifikimin e regjistrimeve të bëra gjatë testit dhe mundësinë e analizimit të të dhënave dixhitale dhe analoge, në rastin kur kompanive të transportit i ushtrohet kontroll nga organet e kontrollit për të organizuar të dhënat që do të depozitohen.
6. Manometër për kontrollin e matjen e presionit të gomave.
(Ky instrument duhet të sigurojë funksionimin e duhur, duhet t’i nënshtrohet kalibrimit të paktën çdo vit. Kufiri minimal i matjes deri në 12 bar.)
7. Kompjuter me sistem ruajtje për të transferuar të dhënat nga kujtesa e NJM-së.
(Personeli duhet të sigurojë se është bërë transferimi në formatin e përcaktuar në rregulloren (EEC) 3821/85.)
8. Kabllo që lidh sensorin e vendosur në dalje të kutisë së shpejtësisë me NJM-në, si dhe procedura që ndiqet.
9. Procedura dhe pajisje për:
9.1 Të matur perimetrin efektiv të gomave në rrota në formën “l” në mm. Përcaktimi me të dyja mënyrat, me matjen e gjurmës në rrugën e përcaktuar më parë dhe me bangoprovën me rul.
9.2 Përcaktimin dhe zbatimin e faktorit korrigjues për “l”, nëse është e aplikueshme (tabela e faktorit korrigjues l dhe mënyra e llogaritjes së tij).
9.3 Matjen e koeficientit karakteristik të mjetit, në formën “w” imp/km.
9.4	Përcaktimin dhe zbatimin e faktorit korrigjues për “w”, nëse është e aplikueshme. Tabela e faktorëve korrigjues, parametër “w”.
10. Procedura dhe pajisjet për magazinimin e të dhënave të shkarkuar nga NJM-ja dhe kartat e ofiçinës, krijimin e kopjeve për të mbështetur dhe mbrojtur informacionin.
11. Procedura dhe pajisjet për kontrollin e saktësisë së matjeve të distancës dhe shpejtësisë së NJM-së nëpërmjet simulatorit.

Përshtatësi i konstantës “k” të tahografit, duke përdorur pajisje të përshtatshme, lidhur me NJM-në gjeneron impulset e frekuencave të ndryshueshme, simulimin e 20, 100 dhe 180 km/orë në një distancë prej së paku 1000 metrash.
12. Informacion mbi treguesit teknikë të presionit të gomave, rekomanduar nga prodhuesit e tyre.
Nëse ju nuk e keni këtë informacion, mund të përdorni tabelën e presionit standard.
13. Informacion i përditësuar mbi instalimin e pllakës instaluese, si dhe pajisje për fiksimin e saj te kabina e automjetit.
(Tekniku duhet të jetë i aftë për të kryer këtë operacion dhe për të përmbushur dispozitat e pikës 4 të nenit 21 të këtij udhëzimi.)
14. Sistem, nëpërmjet e-mail-it apo të internetit për të komunikuar me shoqëritë e transportit dhe të autoriteteve kompetente dhe të transmetojë, sipas kërkesës, të dhënat e magazinuara nga NJM-ja.
15. Vend për fryrjen e gomave.
Vend për matjen e presionit të gomave dhe fryrjen e gomave, në gjendje të furnizojnë me ajër për një presion deri në 10 bar.


ANEKSI 9
FORMATI I CERTIFIKATËS SË KALIBRIMIT
Tahografi analog

FORMATI I CERTIFIKATËS SË KALIBRIMIT
TAKOGRAFI DIXHITAL

ANEKSI 10
LEGJISLACIONI

Legjislacioni i Organizatës së Kombeve të Bashkuara
Marrëveshja evropiane “Për punën e ekuipazheve të mjeteve të përfshira në transportin ndërkombëtar rrugor AETR”, i amenduar.
Aneksi i kësaj marrëveshjeje përfshin dispozita të përgjithshme mbi pajisjen regjistruese në transportin rrugor. Apendikset 1 dhe 1B i aneksit përfshin specifikimet teknike të pajisjes regjistruese.
Analog
Apendiksi 1 i aneksit mbi kërkesat për konstruksionin, testimin, instalimin dhe inspektimin.
Dixhital
Apendiksi 1B i aneksit mbi kërkesat për konstruksionin, testimin, instalimin dhe inspektimin e pajisjes regjistruese dixhitale në transportin rrugor.
Orët e drejtimit të mjetit
Rregullorja (EC) nr. 561/2006, e 15 marsit 2006, mbi harmonizimin e legjislacionit social në lidhje me transportin rrugor. 
Direktiva 2002/15/EC mbi organizimin kohës së punës të personave që kryejnë veprimtari të transportit rrugor të lëvizshëm.
Legjislacioni shqiptar
Ligji nr. 10021, datë 23.12.2009, “Për miratimin e aktit normativ, me fuqinë e ligjit nr. 9, datë 11.12.2009, hyrë në fuqi në datën 23.12.2009, të Këshillit të Ministrave, “Për mënyrën e funksionimit dhe burimet e financimit të sistemit të tahografit dixhital në Shqipëri” (Fletore Zyrtare 194/09), për prodhimin dhe shpërndarjen e kartave të tahografit dixhital.
Vendim i Këshillit të Ministrave nr. 1054, datë 22.12.2010, “Për miratimin e rregullores për pajisjet e regjistrimit në transportin rrugor”.
Orët e drejtimit të mjetit
Vendim i Këshillit të Ministrave nr. 1243, datë 10.9.2008, “Për miratimin e rregullores për organizimin e kohës së punës së personave, që kryejnë transport rrugor, për orët e drejtuesve të mjeteve dhe pajisjet e regjistrimit” dhe përafron rregulloren (EC) nr. 561/2006 dhe direktivën 2002/15/EC.
Udhëzim i ministrit nr. 5, datë 6.5.2009, “Mbi zbatimin e rregullave në organizimin e kohës së punës të personave që kryejnë transport të lëvizshëm, të orëve të punës së drejtuesve të mjeteve, zbatimin e rregullave për kontrollin në anë të rrugës e në zyrat e ndërmarrjeve dhe pajisjet e regjistrimit (tahografi) e dokumentet që duhet të mbahen nga punëdhënësi dhe drejtuesi i mjetit për këtë qëllim”.






























SHTOJCA 1 A

Skema 1. Diagrami skematik i dimensioneve minimale të një qendre teknike tahografi

Minimumi 5 m e gjerë dhe 4,5 m e lartë


 (
Rula me lëvizje të lirë për mjete me dy akse aktive.
)
 (
E mjaftueshme për të qëndruar një mjet 15m i gjatë mbi rula
)
 (
Minimum
i
 5,5 m nga fillimi i grop
ë
s
)


 (
Aksi i
 
rulave
)

 (
Kapanoni i kontrollit të tahografit. Minimum 15 m
2 
ngjitur me gropën e inspektimit
) (
Minimum 12.5 m për të lejuar futjen poshtë mjetit kur është nevoja për ndërhyrje në linjat e tahografit
)
 (
Bankëprova   me rul

Minimumi i gropës
18 m gjatësi, 0.9 m gjerësi dhe 1 m lartësi




 (
Gjerësia e gjurmës     3 metra (minimum)
)
 (
Gjerësia e vijëzimit = 50
 
mm (minimum)
)
 (
A                                                                B
)






 (
3m
) (
Distanca ndërmjet shenjave A
 
dhe B, 20 m ± 10 mm.                    Shenja fikse duhet të instalohen në këto pika
) (
3m
) (
Gjatësia e zonës së hyrjes
)

 (
Gjatësia e përgjithëshme e gjurmës 26
 
m
)


Gjurma lineare mund të përdoret si alternative e pajisjes së rulave në rastet e mëposhtme:
- Në rast defekti të pajisjes së rulave;
- Ngarkesa e akseve kalon 13 tonë; 
- Mjeti është me ngarkesë të rrezikshme dhe nuk mund të shkarkohet;
- Tahografi operohet nga rrota joaktive;
- Mjeti ka konfigurim të tillë që nuk mund të testohet në pajisjet e sipër përmendura;
- Mjeti nuk ka bllokues të diferencialit të pasmë dhe rulat nuk mund të bllokohen duke aplikuar frenat. 

Udhëzim
Nr. 309, datë 3.6.2014

Për regjistrimin e titujve në shoqërinë “Qendra e regjistrimit të aksioneve” sha Tiranë

Në mbështetje të nenit 102, pika 4, të Kushtetutës së Republikës së Shqipërisë, në mbështetje të nenit 119, pika 5, të ligjit nr. 9901, datë 14.4.2008, “Për tregtarët dhe shoqëritë tregtare”, të pikës 4 të nenit 43 të ligjit nr. 9723, datë 13.5.2007, “Për Qendrën Kombëtare të Regjistrimit”, të neneve 6 e 13 të ligjit nr. 9879, datë 21.2.2008, “Për titujt”,
Udhëzoj:

1. Shoqëritë aksionare, të cilat rezultojnë të regjistruara në regjistrin tregtar, përpara regjistrimit në Qendrën Kombëtare të Regjistrimit (QKR), të ndryshimeve në lidhje me transferimin e aksioneve, kapitalin e regjistruar, numrin e aksioneve dhe/ose vlerën nominale të secilit aksion, kanë detyrimin e pasqyrimit të këtyre ndryshimeve në shoqërinë “Qendra e Regjistrimit të Aksioneve” sh.a. Tiranë.
2. Titull sipas formës juridike, janë ato të përcaktuara në nenin 3 të ligjit nr. 9879, datë 21.2.2008, “Për titujt”. Detyrimi për regjistrimin e titujve (aksioneve) në shoqërinë “Qendra e Regjistrimit të Aksioneve” sh.a. Tiranë, rrjedh nga pika 5 e nenit 119 të ligjit nr. 9901, datë 14.4.2008, “Për tregtarët dhe shoqëritë tregtare”.
3. Në rastet e njoftimit pranë Qendrës Kombëtare të Regjistrimit të transferimit të aksioneve, shoqëria aksionare do të njoftojë edhe listën e plotë të aksionarëve të regjistruar më parë në shoqërinë “Qendra e Regjistrimit të Aksioneve” sh.a. Tiranë. Shoqëria, së bashku me bilancin vjetor kontabël dhe raportin e auditimit, njofton listën e plotë të aksionarëve të regjistruar me të dhënat e tyre, të identifikimit për aksionet nominative, si dhe numrin e përgjithshëm të të gjithë aksionarëve të saj nga shoqëria “Qendra e Regjistrimit të Aksioneve” sh.a. Tiranë.
4. Ngarkohet për zbatimin e këtij udhëzimi Qendra Kombëtare e Regjistrimit, shoqëria “Qendra e Regjistrimit të Aksioneve” sh.a. Tiranë dhe shoqëritë aksionare të regjistruar në regjistrin tregtar.
5. Urdhri nr. 68, datë 8.2.2012, “Për revokimin e udhëzimit nr. 622, datë 7.9.2011, “Për regjistrimin e titujve në Qendrën e Regjistrimit të Aksioneve”, shfuqizohet.
6. Ky udhëzim dërgohet për botim në Fletoren Zyrtare.

Ky udhëzim hyn në fuqi me botimin në Fletoren Zyrtare.
Ministri i Zhvillimit Ekonomik, 
Tregtisë dhe Sipërmarrjes
Arben Ahmetaj

Udhëzim i përbashkët
Nr. 15, datë 26.5.2014

Për disa ndryshime në udhëzimin nr. 1, datë 8.1.2009, “Për përcaktimin e tarifës së SHËRBIMIT për përdorimin e aparateve televizivE”, i ndryshuar

Në mbështetje të nenit 102, pika 4, të Kushtetutës dhe nenit 11 të ligjit nr. 9975, datë 28.7.2008, “Për taksat kombëtare”, ministri i Financave dhe drejtori i Përgjithshëm i Radiotelevizionit Shqiptar

Udhëzojnë:

Në udhëzimin nr. 1, datë 8.1.2009, “Për përcaktimin e tarifës së shërbimit për përdorimin e aparateve televizive”, të ndryshuar, bëhen ndryshimet e mëposhtme:
1. Shtojca 1 zëvendësohet me “shtojcën 1” bashkëlidhur këtij udhëzimi, si pjesë integrale e tij.
Ky udhëzim hyn në fuqi menjëherë dhe botohet në Fletoren Zyrtare.

	Drejtori 
i PËrgjithshËm i RTSH
Martin Leka
	Ministri i Financave
Shkëlqim Cani



Shtojca nr. 1
Institucionet përgjegjëse për dhënien e informacionit mbi kategoritë 
e përjashtuara

Emërtimi, përshkrimi i kategorive, institucionet përgjegjëse për dhënien e informacionit mbi kategoritë e përjashtuara
Invalidët dhe veteranët e luftës kundër pushtuesve nazifashistë të popullit shqiptar, invalidët e punës, të verbrit, invalidët paraplegjikë dhe tetraplegjikë që e fitojnë këtë status në bazë të ligjit nr. 7874, datë 17.11.1994, “Për statusin e veteranit të luftës kundër pushtuesit nazifashist të popullit shqiptar”, të ndryshuar, ligjit nr. 8098, datë 28.3.1996, “Për statusin e të verbrit” dhe ligjit nr. 7889, datë 14.12.1994, “Për statusin e invalidit”. 
Të verbrit/ paraplegjikë/tetraplegjikë, Shërbimi Social Shtetëror (SHSSH).
Veteranë lufte, Ministria e Mbrojtjes.
Invalid pune, Instituti i Sigurimeve Shoqërore (ISSH).
Përfaqësitë diplomatike të akredituara në Republikën e Shqipërisë në bazë të parimit të reciprocitetit, ambasadat Ministria e Punëve të Jashtme.
Bashkësitë fetare: Komuniteti Mysliman i Shqipërisë, Kisha Ortodokse Autoqefale e Shqipërisë, Kisha Katolike në Shqipëri, Kryegjyshata Botërore Bektashiane dhe Vëllazëria Ungjillore e Shqipërisë, Komuniteti Shtetëror për Kultet.
Faturimi i energjisë elektrike për aktivitete, të tilla si: miniera, ujësjellës, puset e naftës, furnizimi i antenave të telefonisë celulare, ndriçimi publik i rrugëve dhe garazhet e mjeteve lëvizëse, miniera, Ministria e Ekonomisë, Tregtisë dhe Energjetikës.
Ujësjellës, Ministria e Punëve Publike dhe Transportit.
Puse nafte, Ministria e Ekonomisë, Tregtisë dhe Energjetikës.
Antena celulari, AKEP (Agjencia e Komunikimeve Elektronike).
Ndriçimi publik i rrugëve, bashkitë.
Garazhet e mjeteve lëvizëse, sipas përcaktimeve të bëra në faturën e energjisë.

Urdhër
Nr. 152, datë 9.4.2014

Për miratimin e rregullores mbi operimet me avionët ultra të lehtë

Në mbështetje të pikës 4, neni 102, të Kushtetutës, si dhe në përputhje me ligjin nr. 10 040, datë 22.12.2008, “Kodi Ajror i Republikës së Shqipërisë”, të ndryshuar me ligjin nr. 10484, datë 24.11.2012,

Urdhëroj:

1. Miratimin e rregullores “Mbi operimet me avionët ultra të lehtë”, sipas tekstit të rregullores bashkëlidhur këtij urdhri dhe pjesë integrale e tij.
2. Ngarkohet Autoriteti i Aviacionit Civil për zbatimin e këtij urdhri.
Ky urdhër hyn në fuqi menjëherë dhe botohet në Fletoren Zyrtare.
Ministri i Transportit dhe infrastrukturës
Edmond Haxhinasto

RREGULLORE 
MBI OPERIMET ME AVIONËT ULTRA TË LEHTË

Neni 1
Zbatimi

1.1 Kjo rregullore zbatohet për avionët ultra të lehtë të regjistruar në Regjistrin e Aviacionit Civil Shqiptar, për fluturimet me avionë ultra të lehtë brenda territorit të Republikës së Shqipërisë, për privilegjet dhe përgjegjësitë e pronarëve/përdoruesve të avionëve ultra të lehtë, si dhe për të drejtat dhe privilegjet e Autoritetit të Aviacionit Civil.
 
1.2	Mbi det dhe zona të hapura ku nuk ushtrohet sovranitet, fluturimi me avionët ultra të lehtë të regjistruar në Shqipëri kryhen në përputhje me nenet e kësaj rregulloreje dhe në përputhje me instruksionet e ofruara nga Shërbimi i Trafikut Ajror të çdo Rajoni Informacioni Fluturimesh (FIR). 

Neni 2
Përkufizime 

Për qëllimin e kësaj rregulloreje, përkufizimet e përdorura kanë kuptimin e mëposhtëm:
“Pranuar do të thotë jo i kundërshtuar nga AAC-ja, si i përshtatshëm për qëllimin e synuar.
“Miratuar” do të thotë i dokumentuar nga AAC-ja, duke dhënë autorizim si i përshtatshëm për qëllimin e synuar.
“Avion” do të thotë një mjet që mund të marrë mbështetje në atmosferë nga kundërveprimet e ajrit të ndryshme nga kundërveprimet e ajrit kundrejt sipërfaqes së tokës.
“Avion ultra i lehtë”-  është një avion jokompleks me jo më shumë se dy ndenjëse me peshë maksimale ngritjeje (MTOM), deri në:
- 300 kg për avionë me një ndenjëse;
- 450 kg për avionë me dy ndenjëse;
- 330 kg për avionë amfibë me një ndenjëse;
- 495 kg për avionë amfibë me dy ndenjëse.
“Avion ultra i lehtë i regjistruar në Shqipëri” është një avion ultra i lehtë, të cilit i është dhënë shenja e kombësisë dhe e identifikimit nga AAC-ja.
“Inspektor avioni” është një person i autorizuar sipas nenit 5.3 të kësaj rregulloreje, që është përgjegjës për inspektimet në rastin e lëshimit ose rinovimit të lejes së operimit në pajtim me standardet e parashikuara në fuqi.
“AAC” do të thotë Autoriteti i Aviacionit Civil i Republikës së Shqipërisë, i përcaktuar, me ligjin nr. 10233, datë 11.2.2010, i ndryshuar.  
“Ekzaminues” është një person juridik i autorizuar nga një organizatë e certifikuar trajnimi dhe i pranuar nga AAC-ja sipas nenit 5.2 të kësaj rregulloreje, që kryhen ekzaminimin praktik në rastin e lëshimit të një lejeje për të operuar një avion ultra të lehtë në pajtim me standardet e parashikuara në këtë rregullore.
“FIR” (Flight Information Region), rajon informacioni fluturimi: Një hapësirë ajrore me dimensione të përcaktuara, brenda së cilës ofrohen shërbime të dhënies së informacionit dhe të njoftimeve për fluturimin.
“IFR” (Instrumental Flight Rules) do të thotë një fluturim që kryhet sipas rregullave instrumentale të fluturimit.
“MTOM” (Maximum Take-Off Mass) do të thotë pesha maksimale e lejuar për ngritje.

(TPF) “Trajnim periodik fluturimi” do të thotë trajnim dhe kontroll fluturimi, duke përfshirë teorinë dhe praktikën që merren në intervale të rregullta për të siguruar që zotëruesi i një licence përmbush kërkesat kompetente për ushtrimin e privilegjeve të licencës. 
“VFR” (Visual Flight Rules) do të thotë një fluturim që kryhet sipas rregullave vizuale të fluturimit.

Neni 3
Dispozita të përgjithshme

3.1 Përdorimi i avionit ultra të lehtë për transport ajror tregtar nuk lejohet. Pjesëmarrja në demonstrime ajrore, duke përdorur avionë ultra të lehtë, nëse mblidhen bileta, nuk konsiderohet për qëllim tregtar, me kusht që piloti ose pronari të mos marrë kompensim për pjesëmarrje. 
3.2 Pronari/përdoruesi i një avioni ultra të lehtë është përgjegjës për pagesën e të gjitha detyrimeve që janë të nevojshme për plotësimin kritereve të rëndësishme për operimin e sigurt të avionit dhe për sigurinë e fluturimit.
3.3 Për të operuar një avion ultra të lehtë të regjistruar në Shqipëri, brenda territorit të Republikës së Shqipërisë, piloti në komandë duhet ketë një licencë të tipit përkatës të vlefshme nga një shtet i huaj, të validuar nga AAC-ja. 
Megjithatë, me kërkesë drejtuar AAC-së, personave që qëndrojnë përkohësisht në Republikën e Shqipërisë dhe të licencuar nga një autoritet kompetent i huaj për të operuar avionë ultra të lehtë mund t’iu jepet leje të operojnë një avion ekuivalent brenda territorit të Republikës së Shqipërisë, për një periudhë maksimale 90 ditë, me kusht që personi në fjalë i dokumenton AAC-së që ai/ajo ka marrë trajnimin e barasvlershëm sipas kërkesave kombëtare dhe sipas parashikimit të nenit 10 të kësaj rregulloreje.
3.4 Fluturimet brenda territorit të Republikës së Shqipërisë me një avion ultra të lehtë të regjistruar në një shtet tjetër, duhet të kryhen vetëm nëse është marrë paraprakisht autorizimi nga AAC-ja, por jo për një periudhë më të gjatë se 30 ditë. Ky autorizim do të jepet vetëm nëse:
a) standardi teknik i avionit përmbush kërkesat e nënparagrafit 4.1 të kësaj rregulloreje; 
b) është lidhur një siguracion ndaj palëve të treta për avionin në pajtim me ligjin nr. 10 040, datë 22.12.2008, “Kodi Ajror i Republikës së Shqipërisë”, të ndryshuar; 
c) është paraqitur një plan fluturimi operativ tek ATC-ja. 
3.5 Transportimi i mallrave me avionë ultra të lehtë nuk lejohet. 
3.6  Përcaktimet e ligjit nr. 10 040, datë 22.12.2008, “Kodi Ajror i Republikës së Shqipërisë”, i ndryshuar, dhe urdhrit të ministrit nr. 68, datë 10.6.2011, “Për miratimin e rregullores për raportimin e ngjarjeve në aviacionin civil”, zbatohen edhe për avionët ultra të lehtë në pajtim. 
Neni 4
Përgjegjësitë

4.1 Pronari/përdoruesi, që operon avionin ultra të lehtë, është përgjegjës për: 
a) mirëmbajtjen e avionit në pajtim me kërkesat e mirëmbajtjes së prodhuesit; 
b) përdorimin e avionit vetëm në mënyrën e përshkruar në udhëzimet e prodhuesit;
c) mbajtjen e avionit në gjendje të sigurt për fluturim, duke përfshirë dispozitat e paragrafëve 6.1 dhe 6.2.
Përgjegjësitë e mësipërme duhet të vërtetohen me anë të një certifikate teknike të lëshuar nga prodhuesi apo nga një organizatë e autorizuar prej tij.
4.2 Piloti, përveç respektimit të akteve ligjore dhe nënligjore, si dhe të vendimeve të autoriteteve, është i detyruar që përpara fillimit të fluturimit dhe në çdo fazë të tij, të jetë i sigurt që fluturimi të kryhet në siguri të plotë, duke pasur në konsideratë kushtet meteorologjike, efikasitetin e mjetit, kushtet individuale psikofizike, stërvitjen personale dhe çdo rrethanë tjetër kohe dhe vendi dhe, për rrjedhojë, të përcaktojë masat që duhet të ndërmarrë, me qëllim që fluturimi të mos rezultojë i rrezikshëm për sigurinë e tij apo të të tjerëve.
4.3 AAC-ja duhet të sigurojë që ekzaminimet praktike të kryhen në pajtim me nënparagrafët 10.6.1(e), 10.6.2 dhe 10.6.3 të kësaj rregulloreje për këto mjete.
4.4 AAC-ja duhet të sigurojë që trajnimi bazë, trajnimi për tipin dhe trajnimet periodike të fluturimit (TPF) të kryhen në pajtim me parashikimet e kësaj rregulloreje, si dhe të kryhen në organizata të autorizuara për trajnim. 
4.5 AAC-ja duhet të sigurojë lëshimin dhe rinovimin e një lejeje fluturimi vetëm kur avioni përmbush kërkesat sipas parashikimit në paragrafin 6.2 të kësaj rregulloreje dhe nëse është i sigurt për fluturim. 
4.6 AAC-ja duhet të sigurojë që inspektimi dhe menaxhimi i zhurmës së avionit të kryhen në pajtim me standardet e përcaktuara nga prodhuesi ose nga një organizatë e autorizuar prej tij.

Neni 5 
Ekzaminuesit dhe inspektorët e avionit

5.1 Si instruktor pa privilegje ekzaminimi për avionët ultra të lehtë, pranohet nga AAC-ja vetëm një person i cili ka marrë kualifikimet e nevojshme nga një organizatë e certifikuar trajnimi. Personi në fjalë duhet të jetë: 
a) zotërues i një licence klasifikimi si pilot privat ose i klasifikimit si instruktor/instruktor i parë me avionë ultra të lehtë, përfshirë dhe: 
- privilegjin për të operuar një avion ultra të lehtë me një person të dytë në bord, sipas parashikimit të paragrafit 7.10; dhe 
- kalimin e provimit teorik dhe praktik me një rezultat të pranueshëm nga një organizatë e autorizuar trajnimi që është pranuar nga AAC-ja; dhe 
- operimin e 25 orëve në klasën e avionit ultra të lehtë për të cilin personi në fjalë do të pranohet, duke përfshirë një minimum prej 10 orësh brenda 12 muajve të fundit. 
b) zotëruesi i një privilegji për të operuar një avion ultra të lehtë, përfshirë dhe: 
- eksperiencë si pilot në komandë i një avioni ultra të lehtë për të paktën 10 në 12 muaj pas marrjes së privilegjit për të operuar avionin ultra të lehtë. Megjithatë, zotëruesit e licencës për pilot privat (avion) dhe licencës për deltaplan zbresin në 10% të orëve të fluturimit, megjithatë zbritje jo më të madhe se 50 orë; dhe 
- të paktën 25 orë eksperiencë në klasën e avionit ultra të lehtë, për të cilin personi në fjalë duhet të pranohet; dhe 
- përfundimin e programit të trajnimit për instruktor nga një organizatë e certifikuar me një rezultat të pranueshëm. 
5.1.1 Për ushtrimin e privilegjeve të tij/saj si instruktor për avionin ultra të lehtë pa privilegje ekzaminimi, personi në fjalë duhet:
a) të ketë marrë TPF-në për instruktor avioni ultra të lehtë brenda 24 muajve të fundit në një organizatë të autorizuar trajnimi; dhe 
b) të ketë marrë një kohë fluturimi si instruktor avioni ultra i lehtë për të paktën 10 orë ose të ketë marrë TPF-në për instruktor avioni ultra të lehtë brenda 12 muajve të fundit.
5.2 AAC-ja do të pranojë si instruktor me privilegje ekzaminimi, vetëm personat e autorizuar nga një organizatë e certifikuar trajnimi, të cilët duhet: 
a) të jenë të kualifikuar si instruktor nga një organizatë e autorizuar trajnimi;
b) të kenë akumuluar një kohë fluturimi prej të paktën 50 orë si instruktor; 
c) të kenë marrë licencën për të operuar një avion ultra të lehtë për të paktën 24 muaj, duke përfshirë eksperiencën e fluturimit për të paktën 200 orë si pilot në komandë në klasën e avionit ultra të lehtë për të cilin personi në fjalë do të jetë ekzaminues. Megjithatë, zotëruesit e licencës për pilot privat (avion) dhe licencës për deltaplan zbresin në 10% të orëve të fluturimit, megjithatë zbritje jo më të madhe se 100 orë; 
d) të ketë përfunduar programin e trajnimit për instruktor në një organizatë të autorizuar trajnimi me një rezultat të pranueshëm; dhe 
e) të konsiderohet i përshtatshëm nga AAC-ja për të trajtuar detyrën. 
5.2.1 Për ushtrimin e privilegjeve të tij si ekzaminues i autorizuar nga një organizatë e certifikuar, personi në fjalë duhet: 
a) të ketë privilegje si instruktor; dhe 
b) të ketë përftuar një kohë fluturimi prej të paktën 20 orë si pilot në komandë të një avioni ultra të lehtë brenda të paktën 12 muajve, përveç orëve që kërkohen për të ushtruar privilegjet e tij si instruktor.
5.3 Për pranimin nga AAC-ja si inspektor avioni vetëm si i autorizuar nga prodhuesi  avionit dhe për të ushtruar më vonë aktivitetet e inspektimit të avionit, personi në fjalë duhet: 
a) të ketë përfunduar programin e trajnimit për inspektor avioni me një rezultat të pranueshëm në një organizatë të autorizuar trajnimi; dhe 
b) të konsiderohet i përshtatshëm konform rregulloreve në fuqi për këtë qëllim për të trajtuar detyrën.
5.4 Pranimi i një personi si ekzaminues ose inspektor avionësh mund të tërhiqet nëse AAC-ja gjykon që personi në fjalë nuk vazhdon të jetë i përshtatshëm për të trajtuar detyrat me të cilat ka të bëjë pranimi. 
5.5 Dokumentacioni në formën e licencës së validuar nga AAC-ja për të qenë instruktor, ekzaminues ose inspektor avioni i kthehet AAC-së jo më vonë se një muaj pas anulimit të privilegjeve të cilave iu referohet. 

Neni 6
Leje për pajisjet dhe fluturimin

6.1 Pajisjet 
6.1.1 Një avion ultra i lehtë mban shenjat e kombësisë dhe të identifikimit të caktuar nga AAC-ja dhe vendosja e shenjave bëhet në pajtim me urdhrin e ministrit nr. 113, datë 12.10.2012, “Për miratimin e rregullores “Për regjistrin e avionëve civilë””.
6.1.1.1 Shenjat e kombësisë dhe identifikimit përbëhen nga: 
a) flamuri i Republikës së Shqipërisë; 
b) shenja e shtetësisë “ZA”; dhe 
c) shenja e regjistrimit me tri karaktere (shkronja/numra) që i caktohet avionit nga AAC-ja.  
6.1.2 Identifikimi i mjetit kryhet nën kujdesin e AAC-së, pasi pronari paraqet një kërkesë të vërtetuar të shoqëruar me dokumentet e mëposhtme në dy kopje:
a) dy fotografi të mjetit të parë anash dhe nga poshtë;
b) certifikata teknike e lëshuar nga konstruktori apo nga një organizatë e autorizuar nga ai;
c) deklarata e pronarit për përputhshmërinë e mjetit me karakteristikat e përcaktuara. 
Deklarata duhet të përmbajë këto të dhëna: strukturën e mjetit (njëvendësh apo dyvendësh), nëse ka apo jo motor, fuqinë e motorit, peshën efektive të mjetit pa ngarkesë, përmasat (gjerësia me hapjen maksimale të krahëve, gjatësia dhe lartësia) të shprehura në centimetra, firmën prodhuese të mjetit dhe/ose motorit nëse bëhet fjalë për produkte industriale, ngjyrën e mjetit. 
Duhet të përmbajë, gjithashtu, emërtimin e shoqërisë së sigurimit dhe figuracionin përkatës.
6.1.3 Një avion ultra i lehtë duhet të përmbushë kufizimet e mëposhtme: 
a) nuk duhet të ketë më shumë se dy ndenjëse; 
b) shpejtësia minimale është shpejtësia e ulët ose shpejtësia minimale ekuivalente në konfigurimin e uljes që nuk i kalon 35 nyje (65 km/orë) shpejtësi ajrore të kalibruar (CAS); 
c) aeroplanët dhe helikopterët që nuk kanë më shumë se dy ndenjëse, duhet të kenë një peshë maksimale ngritjeje (MTOM), prej jo më shumë se:
- 300 kg për një avion me një ndenjëse; ose
- 450 kg për një avion dy ndenjëse; ose
- 330 kg për një avion amfib me një ndenjëse; ose 
- 495 kg për një avion amfib me dy ndenjëse, me kusht që, nëse operon si hidroplan/helikopter dhe si aeroplan/helikopter, ai përfshihet në kufizimet MTOM, sipas rastit;
- 472,5 kg për një avion me dy ndenjëse, të pajisur me një sistem parashutimi të rikuperimit të plotë të montuar në trupin e avionit;
-  315 kg për një avion me një ndenjëse të pajisur me një sistem parashutimi të rikuperimit të plotë të montuar në trupin e avionit; dhe për aeroplanët që kanë shpejtësi të ulët ose shpejtësinë minimale të qëndrueshme në konfigurimin e uljes që nuk kalon 35 nyje shpeshtësi ajrore e kalibruar (CAS);
d) Xhiroplan me një ose dy ndenjëse me një peshë ngritjeje maksimale që nuk i kalon 560 kg; 
e) Ngarkesa minimale shtesë, domethënë pesha e personave në bord dhe pesha e karburantit të përdorshëm që duhet të jetë e mundur të mbartë minimalisht, pa kaluar MTOM, është të paktën sa më poshtë: 
- 100 kg për një avion me një ndenjëse;
- 175 kg për një avion me dy ndenjëse; 
f) Gryka e furnizimit të rezervuarit duhet të ketë të identifikuar një tekst që tregon tipin e miratuar të karburantit dhe sasinë e karburantit të përdorshëm brenda rezervuarit, p.sh.: AVGAS, Octan 100LL, 40 l i përdorshëm; 
6.1.4 Një avion ultra i lehtë duhet të ketë pajisjet e mëposhtme: 
a) Nëse një avion ultra i lehtë përdoret për fluturim në hapësirë ajrore të Republikës së Shqipërisë, ai duhet të  ketë pajisjet me instrumentet e mëposhtme:
- Pajimet e detyrueshme sipas udhëzimeve të prodhuesit;
- Transponderin; 
- Altimetrin;
- Shpejtësimatësin;
- Variometrin;
- Busullën manjetike;
-Stacionin e radios;
- Kutinë e ndihmës së shpejtë; 
- Rripat e sigurimit;

- Instrumentin ose metodën e matjes së sasisë së karburantit në fluturim (nëse është i pajisur me motor); 
- Pajisje pluskimi mbi ujë për fluturimet mbi ujë;
- Pllakë zjarrduruese me numrin serial dhe shenjën e regjistrimit të avionit. 
Pajisjet e përmendura në nënparagrafin 6.1.4 (a) kalibrohen çdo 24 muaj dhe rishikohen në pajtim me rregulloret specifike, gjë e cila vërtetohet me anë të një certifikate teknike të validuar, të firmosur nga një person i autorizuar nga prodhuesi.
b) Gjatë fluturimit, në avionin ultra të lehtë duhet të jetë i disponueshëm dokumentacioni i mëposhtëm: 
- leja e fluturimit;
- certifikata e regjistrimit;
- siguracioni;
- regjistri i avionit (logbook);
- manuali i fluturimit;
- licenca për të operuar me stacionin e radios.
6.1.5 Nëse avioni ultra i lehtë është i pajisur me një sistem emergjence për hedhjen e një parashute shpëtimi, ai duhet të jetë i miratuar nga prodhuesi. 
6.1.6 Nëse mbartet transmetuesi lokator i emergjencave (ELT), ai duhet të përputhet me standardet e përcaktuara në urdhrin e ministrit të Punëve Publike dhe Transportit nr. 92, datë 28.9.2011, “Për miratimin e rregullores mbi harmonizimin e kërkesave teknike dhe procedurave administrative në fushën e aviacionit civil”, nënpjesa K, pika OPS 1.820. 
6.2 Leja e fluturimit 
6.2.1 Një avion ultra i lehtë mund të përdoret vetëm nëse ai ka një leje të vlefshme fluturimi të lëshuar nga AAC-ja.
Për të marrë lejen e fluturimit, pronarët/përdoruesit e avionëve ultra të lehtë duhet të paraqesin kërkesën dhe dokumentet e duhura për të vërtetuar se mjeti është i sigurt për fluturim.
6.2.2 Kërkesa përmban sa më poshtë: 
a) të dhënat personale të aplikuesit, si dhe të dhëna për licencën;
b) raportin e inspektimit të mbushur nga një prej inspektorëve të avionëve të autorizuar nga prodhuesi i avionit; 
c) përshkrimin e hollësishëm të avionit; 
d) dokumentacionin që provon se niveli maksimal i zhurmës, i vlerësuar me A dhe që del nga avioni me fuqi maksimale motori në zonat e operimit normal, përputhet me rregulloret përkatëse;
e) dokumentacionin për një siguracion ndaj palëve të treta në pajtim me ligjin nr. 10040, datë 22.12.2008, “Kodi Ajror i Republikës së Shqipërisë”, ndryshuar me ligjin nr. 10484, datë 24.11.2011.
6.2.3 Një leje fluturimi bëhet e pavlefshme, kur: 
a) nuk paraqitet, për një periudhë të paktën 2-vjeçare, një certifikatë teknike të lëshuar nga prodhuesi apo një organizatë e autorizuar nga ai, që vërteton se avioni është në gjendje teknike të përshtatshme për fluturim;
b) avioni ndryshon pronar; 
c) avioni dëmtohet në mënyrë të konsiderueshme, sipas përshkrimit në nënparagrafin 6.2.4.1;
d) mbulesa ose pjesë të avionit zëvendësohen;
e) modifikohet konfigurimi motor/helikë i avionit ose sistemi i shkarkimit të gazrave;
f) avioni ndryshohet në peshë të konsiderueshme, sipas parashikimit në nënparagrafin 6.2.4.1, duke përshirë dhe riparimet strukturore të krahëve, trupit, bishtit, organeve të tokës ose këmbëve të motorit;
g) AAC-ja konstaton që avioni nuk vazhdon të jetë në gjendje të sigurt për fluturim;
h) nuk ka siguracion të vlefshëm ndaj palëve të treta për avionin;
i) avioni nuk është inspektuar nga inspektorë të autorizuar nga prodhuesi;
j) avioni nuk vazhdon të përmbushë kërkesat e zhurmës për lëshimin e një leje fluturimi; ose 
k) leja e fluturimit është lëshuar dy vjet më parë ose avioni ultra i lehtë ka fluturuar 200 orë, cilado të arrihet e para. 
6.2.4 Një leje fluturimi i dorëzohet AAC-së pa vonesë brenda një muaji nga data që ajo bëhet e pavlefshme. 
6.2.4.1 Dëmtimi serioz dhe ndryshimi i konsiderueshëm është dëm ose ndryshim i tillë që ka efekt të dukshëm mbi peshën, balancën, fuqinë strukturore, sigurinë operacionale, cilësitë operacionale, zhurmën, ventilimin e karburantit, nxjerrjen e gazrave ose cilësi të tjera që ndikojnë në sigurinë e fluturimit. 
6.2.5  AAC-ja mund të caktojë kufizime për operimin e avionëve në lejen e fluturimit. 
6.2.6 Pronari/përdoruesi i avionit është nën detyrimin e mbajtjes së një regjistri për avionin në pajtim me rregulloret dhe kërkesat e tjera shtesë të caktuara nga AAC-ja. Para futjes së regjistrit në përdorim, ai autorizohet nga AAC-ja. 

Neni 7
Kushte operacionale

7.1 Një avion ultra i lehtë, në çdo kohë, operohet në përputhje me rregullat ajrore në fuqi, megjithatë zbatohen përjashtimet e mëposhtme: 
7.1.1 Fluturimet kryhen me VFR (Rregullat e Fluturimit Vizual) vetëm në periudhën nga lindja e diellit në perëndimin e tij dhe fluturimet në hapësirën ajrore në klasat D, E, F dhe G, kryhen vetëm kur shikueshmëria është të paktën 5 km. 
7.1.2 Fluturimet (në ngritje, horizontal apo ulje) nuk kryhen mbi ose në distanca horizontale më afër se 150 metra nga zonat e banuara dhe 300 metra nga zonat me popullsi të dendur, duke përfshirë zonat me shtëpi pushimi, vende kampingu të populluar dhe grumbullime të mëdha të personave në terren të hapur.
 7.1.3 Fluturimet në lartësi mbi 10 000 ft (3 050 metra) mbi nivelin e detit nuk lejohen. 
7.1.4 Fluturimet brenda zonës së kontrollit dhe zonave të aeroportit kryhen në pajtim me një leje që merret nga njësia e kontrollit të trafikut ajror në fjalë. Fluturimet brenda zonave të informacionit të trafikut dhe sferave të informacionit të trafikut dhe zonave të trafikut kryhen vetëm me marrëveshje paraprake me njësinë e shërbimit të trafikut ajror në fjalë dhe në pajtim me kushtet e caktuara nga njësia. 
7.1.5 Ngritja dhe ulja mund të kryhen në çdo zonë të përshtatshme pasi të merret leje nga organet kompetente dhe nga ato lokale për përdorimin e tyre, por duke mos cenuar ndalimet apo kufizimet e vendosura nga autoritetet kompetente civile e ushtarake.
7.1.6 Ndalohen fluturimet në ose më afër se 5 km nga aerodromet ushtarake, përveç rasteve të veçanta të emergjencave.
7.1.7 Ngarkesa e motorit më e lartë se fuqia maksimale e motorit në zonën e operimit normal aplikohet vetëm gjatë ngritjes dhe marrjes së lartësisë.
7.2 Gjatë fluturimit nuk lejohen të mbarten lëndë djegëse në bord jashtë sistemit të karburantit të avionit.
7.3 Një person i dytë mund të mbartet vetëm në fluturime jofitimprurëse, me kusht që: 
a) pas përftimit të privilegjit për operimin e avionit ultra të lehtë, piloti në komandë duhet të ketë të akumuluar një kohë fluturimi si pilot në drejtimin e avionit ultra të lehtë prej të paktën 25 orësh, gjatë të cilave ai/ajo të ketë bërë të paktën 50 ngritje/ulje nën mbikëqyrjen e një organizate të certifikuar trajnimi; dhe 
b) para fluturimit, piloti në komandë të ketë bërë 3 ngritje dhe 3 ulje me tipin e avionit në fjalë brenda 30 ditëve të fundit nën mbikëqyrjen e një organizate të certifikuar trajnimi. 
7.3.1 Nëse piloti në komandë ka përftuar privilegjin për të operuar avionin ultra të lehtë në pajtim me nënparagrafin 9.1 dhe për të mbartur shoqërues në tipa të tjerë avioni, kërkesa për kohën e fluturimit është që të jenë bërë të paktën 10 orë dhe të paktën 20 ngritje dhe 20 ulje. Piloti në komandë duhet të përmbushë kërkesat e nënparagrafit 7.10 (b) në lidhje me numrin e ngritjeve dhe uljeve brenda të paktën 30 ditëve. 
7.4 Personat në bord gjatë fluturimit duhet të kenë të vendosur rripat e sigurimit. 
7.5 Piloti në komandë gjatë fluturimit duhet të vendosë syzet e sigurisë, përjashtuar rastet kur leja e fluturimit të avionit përcakton “kabinë e mbyllur”. 

Neni 8
Sigurimi

8.1 Avionët nuk mund të operohen nëse nuk janë të mbuluar nga sigurimi i përgjegjësisë civile për dëme që u shkaktohen të tretëve në tokë dhe pas një përplasjeje në fluturim.
8.2 Në respektim të dispozitës së mësipërme, pronari i mjetit, edhe në rastet kur nuk do ta përdorë personalisht mjetin, apo kur dikush do të përdorë mjetin e dikujt tjetër, është i detyruar të kontrollojë nëse detyrimi është respektuar dhe, në mungesë të kësaj, të kujdeset për mbulimin me siguracion.

Neni 9
Pranimi i licencave të huaja

9.1 Për të fluturuar në territorin e Republikës së Shqipërisë, pronari/zotëruesi i avionit apo përdoruesi duhet të ketë një licencë të lëshuar nga një shtet i huaj dhe të validuar nga AAC-ja.
9.2 Me kërkesë të zotëruesit, autoriteti mund të lëshojë një licencë validimi shqiptare për pilotët e avionëve ultra të lehtë, mbi bazën e një licence të vlefshme të lëshuar nga një shtet i huaj.
9.3 Para lëshimit të një licence validimi, aplikanti duhet të përmbushë kërkesat e mëposhtme:
a) duhet të ketë një licencë të vlefshme të marrë në një shtet tjetër;
b) të demonstrojë nivelin e njohurive teorike të kryera në një organizatë të autorizuar trajnimi;
c) të paraqesë kontrollin e aftësisë së fluturimit të kryer nga një ekzaminues i një organizate të autorizuar për trajnim;
d) të ketë një certifikatë të vlefshme për gjendjen mjekësore të klasit I ose II;
e) të ketë përfunduar të paktën 30 orë fluturimi në një avion ultra të lehtë.
9.4 Me kërkesë të zotëruesit, autoriteti mund të vleftësojë një licencë të huaj për pilotët e avionëve ultra të lehtë.
Periudha e vlefshmërisë së validimit nuk duhet të jetë më e gjatë se një vit ose deri në skadimin e vlefshmërisë së licencës fillestare/validimit përkatës, nëse ajo skadon brenda vitit.
Neni 10
Privilegjet e ekuipazhit fluturues

10.1 Mbajtësit e një licence për avionë ultra të lehtë duhet të veprojnë pa përfitime si pilotë në komandë në operacionet jofitimprurëse në kategorinë e duhur të avionëve.
10.2 Piloti në komandë është zotërues i një licence të validuar nga AAC-ja për të operuar avionë ultra të lehtë ose të një licence tjetër për të operuar avionin, helikopterin, deltaplanin ose xhiroplanin ultra të lehtë të plotësuar me një klasifikim tipi (type rating) për avion ultra të lehtë. 
10.2.1 Me qëllim që të përftohen privilegjet si pilot në komandë të një avioni ultra të lehtë, zotëruesit e një licence tjetër nga ajo për të operuar avionë ultra të lehtë (ref. paragrafin 10.2), duhet të kenë marrë një trajnim prej të paktën 5 orësh fluturimi dhe teorinë shtesë të autorizuar nga një organizatë e certifikuar trajnimi dhe pranuar nga AAC-ja. 
10.3 Validimi i licencës për të operuar një avion ultra të lehtë lëshohet vetëm për tipat e avionëve për të cilët është kaluar provimi praktik në një organizatë të autorizuar trajnimi. 
10.3.1 Validimi lëshohet  nga AAC-ja, me kërkesë të aplikantit, nëse ai përmbush kërkesat e lëshimit të parashikuara në paragrafin 10.6 të kësaj rregulloreje.
10.4 Validimi i licencës për të operuar një avion ultra të lehtë lëshohet për një periudhë maksimale prej 2 vjetësh. AAC-ja, megjithatë, në raste të veçanta, mund të përcaktojë një datë tjetër skadence. 
10.5 Licenca e validuar jep privilegjin e funksionimit si pilot në komandë në klasën e avionëve ultra të lehtë në të cilët është kaluar provimi praktik. 
10.6 Kërkesat e lëshimit
10.6.1 Aplikanti duhet të përmbushë kërkesat e mëposhtme: 
a) Të ketë mbushur moshën 18 vjeç; 
b) Të jetë i pajisur me një certifikatë mjekësore të klasit I ose II në përputhje me përcaktimet e urdhrit të ministrit nr. 35, datë 23.3.2012, “Për miratimin e rregullores për kriteret dhe procedurat e licencimit të ekuipazhit fluturues, organizatave të trajnimit dhe seksioneve aeromjekësore”; 
c) Të ketë kaluar provimet teorike për licencën e pilotit privat në përputhje me përcaktimet e urdhrit të ministrit nr. 35, datë 23.3.2012, “Për miratimin e rregullores për kriteret dhe procedurat e licencimit të ekuipazhit fluturues, organizatave të trajnimit dhe seksioneve aeromjekësore”, si dhe një provim të organizuar nga një organizatë e autorizuar trajnimi; 
d) Të ketë kryer një trajnim teorik dhe praktik për mjetin në fjalë pranë një organizate të autorizuar trajnimi; 
e) Gjatë provimit praktik, aplikanti duhet t’i provojë ekzaminuesit që është i kualifikuar:
- të përmbushë detyrat që i takojnë një piloti në komandë në lidhje me përgatitjen, kryerjen dhe përfundimin e një fluturimi VFR;
- të marrë ato vendime dhe/ose masa që mund të jenë të nevojshme nëse një situatë e bën të pamundur ose të pajustifikuar të vazhdojë me fluturimin sipas grafikut; 
- të zbatojë njohuritë aeronautike dhe të ushtrojë gjykim të mirë dhe aftësi të mira fluturimi; 
- të operojë avionin në fjalë në manovrime normale dhe jonormale fluturimi; dhe
 - të përdorë procedurat e emergjencës të parashikuara për avionin në fjalë. 
10.6.2 Kërkesat për licencën e pilotit për avion ultra të lehtë, duhet të jenë si më poshtë:
I. Njohuritë:
- Aplikanti duhet të ketë kaluar provimin në:
a) rregullat në lidhje me operimin e avionit, duke përfshirë shërbimet e trafikut ajror, praktikat dhe procedurat;
b) aspektet praktike të fluturimeve mbi territorin e vendit;
c) teoria e fluturimit dhe e avionit në operime të kufizuara, natyra dhe pasojat e mundshme të paqëndrueshme me referime të veçanta për avionin për të cilin është dhënë licenca;
d) praktikat e sigurimit dhe procedurat e emergjencës në fluturim.
II. Eksperienca
- Aplikanti duhet të kenë plotësuar të paktën 30 orë fluturimi ose praktikë fluturimi në avionë, ku të përfshihen të paktën:
a) 15 orë fluturim instruksioni në çift në klasin në të cilin do të zhvillohet testimi i aftësive;
b) 6 orë kohë fluturimi vetëm nën mbikëqyrje, që përfshin 3 orë fluturim vetëm në rrugëkalim me të paktën 1 fluturim të tillë në distancë të gjatë, ku të përfshihet një ndalesë e plotë në një aerodrom tjetër nga ai i nisjes.
- Kreditimi. Aplikuesit me eksperiencë të mëparshme si pilotë në komandë mund të kreditohen me kërkesat e pikës “a”.
Sasia e kreditimit duhet të vendoset nga organizata e autorizuar e trajnimit, ku piloti vazhdon kursin e trajnimit, në bazë të testit të fluturimit para hyrjes, por në çdo rast duhet:
1. Të mos kalojë kohën totale të fluturimit si pilot në komandë;
2. Të mos kalojë 50% të orëve të kërkuara në paragrafin “a”;
3. Të mos përfshijë kërkesat e (a)(2).
10.6.3 Provimi praktik, i përmendur në nënparagrafin 10.6.1(e), përfshin një pjesë të ushtrimeve të përfshira në  programin e trajnimit të miratuar. Procedurat dhe manovrimet kryhen në një mënyrë të sigurt dhe në pajtim me rregulloret ekzistuese. Për më tepër, në provim përmblidhet një test për njohuritë teorike të aplikantit. Provimi zhvillohet në një avion me dy ndenjëse, ku ekzaminuesi është piloti në komandë. 
10.6.4 Ekzaminuesi, i cili merr në provim, nuk duhet të ketë marrë pjesë në trajnimin praktik të aplikantëve. 
10.7 Ushtrimi i privilegjeve 
Piloti në komandë mund t’i ushtrojë privilegjet e tij/saj, pasi: 
a) ka kaluar TPF-në për një avion ultra të lehtë për klasën në fjalë për një instruktor të miratuar TPF  brenda 24 muajve të fundit para se të bëhet fluturimi, ose të ketë kaluar provimin praktik, sipas parashikimit në nënparagrafin 10.6.1(e); 
b) ka përftuar një kohë fluturimi prej të paktën 5 orë, duke përfshirë 10 ngritje dhe 10 ulje brenda 12 muajve të fundit ose të ketë kaluar TPF-në për një avion ultra të lehtë të klasës në fjalë te një instruktor i TPF-së i miratuar; 
c) ka marrë trajnimin e tipit në fjalë; 
d) të mbartë dokumentacionin e një certifikimi të vlefshëm mjekësor gjatë fluturimit;
e) të mbajë një regjistër personal të autorizuar; dhe
f) të mbartë një licencë të vlefshme gjatë fluturimit dhe të jetë në gjendje të dokumentojë që kushtet nga “a” deri “e” janë përmbushur. 
10.7.1 Koha e fluturimit për avionin ultra të lehtë nuk mund të llogaritet në kohën e fluturimit për kategoritë e tjera të avionëve. 
10.8 Rinovimi i validimit
10.8.1 Një zotërues i një licence avioni ultra të lehtë, i cili për një periudhë prej dy vjetësh nuk ka pasur një certifikatë të vlefshme mjekësore ose nuk ka përmbushur kushtet e paragrafit 10.7 (a) ose (b), ia dorëzon licencën AAC-së. 
10.8.1.1 Me qëllim rimarrjen e licencës, që është dorëzuar sipas nënparagrafit 10.8.1 dhe të merren privilegjet e licencës së ripërfituar, personi në fjalë duhet: 
a) të mos përjashtohet nga marrja e licencës; 
b) të ketë një certifikatë mjekësore; dhe 





























c) të ketë kaluar testet teorike dhe praktike nga fillimi në një organizatë të autorizuar trajnimi sipas parashikimit nga AAC-ja për lëshimin e licencës për avionët ultra të lehtë. 
10.9 Trajnimi tip 
10.9.1 Trajnimi tip për klasa të tjera avionësh ultra të lehtë të ndryshëm nga ai për të cilën është lëshuar licenca bëhet duke kaluar një provim praktik për avionin e klasës në fjalë në një organizatë të miratuar trajnimi, që pranohet nga AAC-ja, nëse zotëruesi i licencës ka marrë trajnim praktik në pajtim me standardet e trajnimit të miratuara nga AAC-ja.
10.9.2 Trajnimi tip për një tip tjetër nga ai për të cilin është kaluar provimi praktik më sipër në nënparagrafin 10.6.1(e) bëhet në pajtim me standardet e trajnimit të miratuara nga AAC-ja që aplikohen në një organizatë të certifikuar trajnimi.

Neni 11
Përjashtimet

11.1 Përjashtimet mund të lejohen kur gjykohet që mangësitë e konstatuara nuk cenojnë minimum e kërkuar, të përcaktuar nga AAC-ja në bazë të një vlerësimi të sigurisë.
11.2 Afati maksimal i nevojshëm, për përmbushjen e mangësive, është për një periudhë kohore deri në 90 ditë.

5 Ministria e Bujgésisé, Zhvillimit Rural dhe Administrimit te Ujrave | 21.000.000|  3.000.000
04240 |Menaxhimi i infrastrukturés sé kullimit dhe ujities - 20.000.000

11 Ministria e Arsimit o 27.000.000 o

13 Ministria e Shéndetésisé N B _12.000.000

14 Ministria e Drejtésisé _10.000.000(
| 01120  |Pranifikimi, Menaxhimi dhe Administrimi 100000000
16 Ministria e Punéve té Brendshme o 15.000.000
03140 Policia e Shtetit 15.000.000
17 Ministria e Mbrojtjes o 25.000.000
02120 Forcat e luftimit 25.000.000
26 Ministria e Mjedisit 5.000.000
04260 Administrimi i Pyjeve 5.000.000
93 Ministria e Energjisé dhe Industrisé 2.000.000
04430 Mbeshtetje per Burimet Natyrore 2.000.000
50 Instituti Statistikes - 20.000.000
01320  |Veprimtaria Statistikore
18 Sherbimi Informativ Shteteror o
03520 Veprimtaria Informative Shteterore 10.000.000
Totali 162.000.000 33.000.000

CERTIFIKATE E KRYERJES SE OPERACIONIT TEKNIK
CERTIFICATE OF TECHNICAL INSPECTION

Nr:

——Té dhénat e pronarit / Customer

Data e Iéshimit / date of issue ..../.../....

—/ 1 Té dhénat e mjetit

— Té dhénat e tahografit / Tachograph data

——| Té& dhénat e servisit / Workshop data |

Komente
Comments

Firma e teknikut dhe vula e gendrés

Signature of the technician and seal of
the workshop

Firma e klientit

Signature of the client

Certifikata vlen deri mé / Valid until : . [ —

— Punimet e kryera
Kontroll i pérshtatshmérise sé pajisjes dhe gertifikimeve
Kontroll i gertifikimit té llojit. Aparati ka vulén.
Kontroll i funksionimit té sakté té tahografit. Luhatjet dhe shénimet jané brenda
X! Kontroll i jashtém i gjendjes sé tahografit
X!/ Kontroll i lidhjeve
X! Kontroll i gjendjes sé jashtme té sensorit
X! Kontroll i lidhjes kabllore tahograf-sensor.
X! Kontrolli i gomave. Konsumimi éshté brenda nivelit té lejueshém
X! Kontrolli i gomave. Presioni éshté ne pérputhje me rekomandimin e prodhuesit.
X' Vendosja né mjet e etiketés sé kontrollit dhe vulosja saj.
X! Informimi i shoferit rreth pérdorimit té sistemit.

Vulosja e sistemit
Pas kontrollit u vendos vulé né vendet e méposhtme:
a) Né aparat: b) Tek transmisioni:
1) Mekanizmi i tahografit 1) Hyrje e kamjos
2) Pika e programimit.
3) Hyrja e tahografit.

Kontrolle
1. Shpejtésia(km/h) : 2. Odometri (m) : 1000 3.0ra :
TAHOGRAF ANALOG
40 (gabimi < 4 Km/h) Gabimi < 2% Gabimi < 2 min / 24h ANALOG TACHOGRAPH

100 (gabimi< 4 Km/h)

180 (gabimi < 4 Km/h)

Rezultati i kontrollit

Pozitiv

Negativ

]
Dimensionet e gomave (TYRE SIZE)

Kjo certifikaté duhet té ruhet ne mjetin rrugor. Ajo duhet té paraqitet si prové qé keni
pérmbushur kérkesat e Kodit Rrugor té Republikés sé Shqipérisé pér Kontrollin Teknik té

Tahografit. L(mm)=
This Certificate should be kept in the vehicle. It must be presented as proof that you have Targa (VRN)
fulfilled your obligations on performing the Technical Control in accordance to the Road

Code of the Republic of Albania. Nr serie tahografit (TACHOGRAPH SIN)

Kjo certifikaté i pérgjigjet kushteve te tahografit té kontrolluar vetém né kohén e kontrollit
dhe nuk duhet konsideruar si garanci apo té shérbejé si bazé pér pretendime té mévonshme. Nr shasisé (VIN)

This certificate relates only to the tahograph condition at the time of the test. This certificate

should not be regarded as a warrant and thus cannot serve as basis for reclaims. Dl @ koot (DATE OF CHECI)

r Shérbime té tjera té kryera

Kontroll i pérshtatshmérise sé pajisjes dhe gertifikimeve

Kontroll i gertifikimit té llojit. Aparati ka vulén.

Kontrolli i gomave. Konsumimi éshté brenda nivelit té lejueshém
Kontrolli i gomave. Presioni éshté ne pérputhje me rekomandimin e prodhuesit.
Kontroll i jashtém i gjendjes sé tahografit

Kontroll i furnizimit me korrent.

Kontroll i gjendjes sé jashtme té sensorit.

Kontroll i lidhjes kabllore tahograf-sensor.

Programimi i sensorit.

Kontroll i shfagjes sé mesazheve mbi problemet né tahograf.

U krye testimi.

Shuarje e difekteve.

Printimi i t& dhénave teknike.

Vendosja né mjet e etiketés sé kontrollit dhe vulosja saj.

X X| X| X X X| X x| x| X| X X X] XX

Informimi i shoferit rreth pérdorimit té sistemit.

Vulosja e sistemit

Pas kontrollit u vendosén vulat né pikat e méposhtme:

a) Né aparat b) Né transmision
1. Kapak 1.Ne fund té kamjos
2. Bateri

3. Hyrje té tahografit
* Vula nga fabrika lihet, pérvegse ne rastet kur nevojitet hegja pér arsye teknike.

Shénime

TAHOGRAF DIXHITAL
- Tahografét dixhitalé Stoneridge dhe Actia nuk disponojné vulé pér pikat DIGITAL TACHOGRAPH
1, 2 té pajisjes.

Rezultati i kontrollit

Pozitiv

Imp/km) =

Kjo certifikaté duhet té ruhet ne mjetin rrugor. Ajo duhet té paraqgitet si prové qé keni
pérmbushur kérkesat e Kodit Rrugor té Republikés sé Shqipérisé pér Kontrollin Teknik té
Tanegrafi
This Certificate should be kept in the vehicle. It must be presented as proof that you have
fulfilled your obligations on performing the Technical Control in accordance to the Road
Code of the Republic of Albania.
Kjo certifikaté i pérgjigjet kushteve te tahografit té kontrolluar vetém né kohén e kontrollit
dhe nuk duhet konsideruar si garanci apo té shérbejé si bazé pér pretendime té mévonshme.
This certificate relates only to the tahograph condition at the time of the test. This certificate

should not be regarded as a warrant and thus cannot serve as basis for reclaims.





